Ale Si Subɔsubɔhawo Wɔa Nu Le Aʋawɔnyawo Me: Kae Nye Nyuitɔa?\nÐe Nàte Ŋu Aka Ðe Subɔsubɔhawo Dzi Le Aʋawɔnyawo Mea?\nAlberto wɔ asrafodɔ abe ƒe ewo sɔŋ ene. Egblɔ be: “Míaƒe asrafohaa ƒe osɔfo yraa mí gblɔna be ‘Mawu li kpli mi.’ Gake nya sia ɖea fu nam megblɔna be: ‘Wole yrayem be mayi aɖawu ame, evɔ Biblia de se be, “Mègawu ame o.”’”\nRay nye ƒudzisrafo aɖe si kpɔ gome le Xexemeʋa II me. Gbe ɖeka ebia woƒe asrafohaa ƒe osɔfo be: “Èva doa gbe ɖa ɖe mía ta le melia me be míaɖu dzi le aʋaa me. Gake ɖe ame siwo míawɔ aʋaa kplii hã ƒe osɔfo mele gbe do ge ɖa ɖe wo ta oa?” Osɔfoa ɖo eŋu be ame aɖeke mate ŋu ase Aƒetɔa ƒe mɔwo gɔme o.\nNe osɔfoa ƒe nya sia te ɖe dziwò la, nyae be menye wò ɖeka koe o.\nYesu gblɔ be Mawu ƒe sedede vevitɔwo dometɔ ɖekae nye be “nàlɔ̃ hawòvi abe wò ŋutɔ ɖokuiwò ene.” (Marko 12:31) Ðe Yesu ƒe nyawo fia be afi si ame aɖe le, alo dukɔ si me wòtso dzie míanɔ te ɖo alɔ̃ea? Ao. Egblɔ na eƒe nusrɔ̃lawo be: “Esia me amewo katã anyae le be nye nusrɔ̃lawo mienye, ne lɔlɔ̃ le mia dome.” (Yohanes 13:34, 35) Woƒe lɔlɔ̃ na wo nɔewo aɖe dzesi ale gbegbe be azu nɔnɔme si koŋ amewo anya na wo. Woalɔ̃ faa atsɔ woƒe agbe ana ɖe wo nɔviwo ta, ke menye be woaɖe woƒe agbe ɖa o.\nKristotɔ gbãtɔwo nɔ agbe ɖe Yesu ƒe sededea nu. Numekugbalẽ aɖe gblɔ be: “Sɔlemeha Fofo gbãtɔwo, abe Tertullian kple Origen ene, ɖo kpe edzi be esi Kristotɔ gbãtɔwo wɔ ɖe sedede si nye be woagawu ame o dzi tae womekpɔ gome le Roma dziɖuɖua ƒe asrafodɔ me o.”—The Encyclopedia of Religion.\nYehowa Ðasefowo le xexea ƒe akpa ɖe sia ɖe kloe, eye wo dometɔ aɖewo le dukɔ vovovo siwo le aʋa wɔm kple wo nɔewo la me. Ke hã, wodzea agbagba lɔ̃a wo nɔewo eye amewo nya esia na wo nyuie.\nÐe subɔsubɔhakplɔlawo fiaa woƒe hameviwo be woaɖe lɔlɔ̃ akuakua afia wo haviwoa?\nLe kpɔɖeŋu me, le ƒe 1994 me esi Hututɔwo ho aʋa ɖe Tutsitɔwo ŋu le Rwanda la, Yehowa Ðasefowo ya mede akpa aɖeke dzi o. Ðasefo Hututɔwo tsɔa woƒe agbe dea afɔku me ɣlaa wo nɔvi Tutsitɔwo be woagawu wo o. Esi amewulaawo lé Ðasefo Hututɔ eve aɖewo siwo tsɔ wo nɔvi Tutsitɔwo ɣla la, wogblɔ na wo be, “Míawu mi le esi mietsɔ Tutsitɔ siawo ɣla ta.” Nublanuitɔe la, wowu Ðasefo Hututɔ eve siawo nyateƒe.—Yohanes 15:13.\nAleke nèkpɔe, ɖe Yehowa ɖasefowo ƒe nuwɔna wɔ ɖeka kple nya si Yesu gblɔ be míalɔ̃ mía havi ahalɔ̃ faa aku ɖe eta?\nƉoe Ɖe Amewo Ɖoe Ɖe Amewo Ðe Nàte Ŋu Aka Ðe Subɔsubɔhawo Dzi Le Aʋawɔnyawo Mea?


GBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Finnish Franse Ga German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Ossetian Papiamento (Curaçao) Persian Polish Portuguese Romanian Samoan Setswana Seychelles Creole Shona Silozi Slovak Slovenian Spanish Sranantongo Swahili Tatar Thai Tsonga Turkish Ukrainian Urdu Vietnamese\n“Amesi lé ɣletivi adre ɖe eƒe nuɖusi, . . . eyae gblɔ esiawo.”—NYAÐEÐEFIA 2:1.\n1, 2. Nukatae wòle be míatsɔ ɖe le nya siwo Kristo gblɔ na hame adre le Asia Sue la me?\nYEHOWA ƒe Tenuvi, Yesu Kristo, ye nye Kristo-hamea ƒe Ta. Be mokaka aɖeke naganɔ Kristo yomedzela amesiaminawo ƒe hamea ŋu o la, ewɔa eƒe tanyenye ŋudɔ tsɔ kafua wo heɖɔa wo ɖo. (Efesotɔwo 5:21-27) Esia ƒe kpɔɖeŋuwo le Nyaɖeɖefia ta 2 lia kple 3 lia me, afisi míakpɔ Yesu ƒe gbedasi sẽŋu siwo me lɔlɔ̃ le, siwo wòɖo ɖe hame adre le Asia Sue la le.\n2 Hafi apostolo Yohanes nase Yesu ƒe nya siwo wògblɔ na hame adreawo la, wona wòkpɔ “Aƒetɔ ƒe ŋkeke la” le ŋutega me. (Nyaɖeɖefia 1:10) “Ŋkeke” ma dze egɔme esime woɖo Mesia Fiaɖuƒea anyi le ƒe 1914 me. Eyata nya si Kristo gblɔ na hameawo la le vevie ŋutɔ le ŋkeke mamlɛ siawo me. Eƒe dzideƒoname kple nuxlɔ̃ame kpena ɖe mía ŋu be míanɔ te ɖe ɣeyiɣi sesẽ siawo nu.—Timoteo II, 3:1-5.\n3. Kpɔɖeŋugɔmesese kawoe le “ɣletivi,” “dɔla,” kple “sikakaɖiti” siwo apostolo Yohanes kpɔ ŋu?\n3 Yohanes kpɔ Yesu Kristo si wodo ŋutikɔkɔe na, amesi “lé ɣletivi adre ɖe eƒe nuɖusi” kple “amesi le sikakaɖiti adreawo [alo hameawo] titina zɔm la.” ‘Ɣletiviawoe’ nye “hame adreawo ƒe dɔlawo.” (Nyaɖeɖefia 1:20; 2:1) Ɣeaɖewoɣi la, ɣletiviwo tsia tre ɖi na gbɔgbɔmenuwɔwɔ siwo nye mawudɔlawo, gake Kristo mazã amegbetɔ atsɔ aŋlɔ gbedasiwo na gbɔgbɔmenuwɔwɔwo o. Le esia ta, susu le eme be “ɣletivi” siawo tsi tre ɖi na dzikpɔla siwo wotsɔ gbɔgbɔ si ami na, alo hamemegãwo ƒe hawo. Nya “dɔlawo” do ƒome kple woƒe dɔ abe dɔtsɔlawo ene. Esi wònye be Mawu ƒe habɔbɔa keke ta ta la, “xɔnuvi nuteƒewɔla” la ɖo ŋutsu siwo dze tso Yesu ƒe “alẽ bubuawo” me be woanye dzikpɔlawo.—Luka 12:42-44; Yohanes 10:16.\n4. Aleke hamemegãwo kpɔa viɖe tsoa toɖoɖo nusi Kristo gblɔna na hameawo mee?\n4 ‘Ɣletiviawo’ le Yesu ƒe nuɖusi me—si fia be wole eƒe ŋusẽ, dzikpɔkpɔ, ŋudzedzekpɔkpɔ, kple ametakpɔkpɔ te. Eyata woabu akɔnta nɛ. To wɔwɔ ɖe eƒe nya siwo wògblɔ na hame adreawo dometɔ ɖesiaɖe dzi me la, hamemegã siwo li egbea kpɔa alesi woate ŋu akpɔ nɔnɔme mawo ƒomevi gbɔe egbea. Le nyateƒe me la, ele be Kristotɔwo katã naɖo to Mawu ƒe Vi la. (Marko 9:7) Ekema nukae míate ŋu asrɔ̃ to toɖoɖo esi Kristo le nu ƒom na hameawo me?\nÐo Ðe Dɔla si Le Efeso\n5. Du ka ƒomevie Efeso nye?\n5 Yesu kafu hame si le Efeso eye wòka mo hã nɛ. (Xlẽ Nyaɖeɖefia 2:1-7.) Mawunɔ Artemis ƒe gbedoxɔ gã la nɔ du sia si nye asitsadugã kple mawusubɔsubɔ ƒe teƒe vevi aɖe le Asia Sue ƒe ɣetoɖoƒe ƒuta me. Togbɔ be agbegbegblẽnɔnɔ, alakpasubɔsubɔ, kple akunyawɔwɔ xɔ Efeso hã la, Mawu yra ɖe subɔsubɔdɔ si apostolo Paulo kple ame bubuwo wɔ le du ma me dzi.—Dɔwɔwɔwo, ta 19.\n6. Aleke Kristotɔ wɔnuteƒe siwo li egbea le abe esiwo nɔ blema Efeso ene?\n6 Kristo kafu hame si le Efeso be: “Menya wò dɔwɔwɔwo kple wò agbagbadzedze kple wò dzidodo, eye bena mètea ŋu lɔ̃a ame vɔ̃ɖiwo ƒe nya o, eye nèdo amesiwo gblɔna be, yewonye apostolowo, eye womenyee o la kpɔ, eye nèkpɔ be, aʋatsokalawo wonye.” Egbea la, dɔ nyuiwo, dɔ sesẽ, kple dzidodo sia tɔgbe ŋuti ɖaseɖiɖi nyuiwo li ku ɖe Yesu yomedzela vavãwo ƒe hamea ŋu. Womeɖea mɔ na aʋatsonɔvi siwo di be woabu yewo abe apostolowo ene la o. (Korintotɔwo II, 11:13, 26) Abe Efesotɔwo ene la, Kristotɔ nuteƒewɔla siwo li egbea ‘mate ŋu alɔ̃ ame vɔ̃ɖiwo ƒe nya o.’ Eyata be woate ŋu alé Yehowa ƒe tadedeagu dzadzɛa me ɖe asi ahakpɔ hamea ta la, womedea ha kple xɔsegbela matrɔdzimewo o.—Galatiatɔwo 2:4, 5; Yohanes II, 8-11.\n7, 8. Kuxi gã kawoe nɔ Efeso-hamea me, eye aleke míate ŋu akpɔ nɔnɔme sia tɔgbe gbɔe?\n7 Ke hã kuxi gã aɖe nɔ Kristotɔ siwo nɔ Efeso ŋu. Yesu gblɔ be: “Mekpɔ nusia le ŋutiwò bena, nègblẽ wò gbã lɔlɔ̃ la ɖi.” Ehiã be hamea me tɔwo nagbugbɔ dzo ade lɔlɔ̃ si nɔ wo si na Yehowa tsã la me. (Marko 12:28-30; Efesotɔwo 2:4; 5:1, 2) Ele be míawo hã míanɔ ŋudzɔ be míagabu lɔlɔ̃ gbãtɔ si nɔ mía si na Mawu o. (Yohanes III, 3) Ke ne nuwo abe ŋutilãmekesinɔnuwo ƒe dzodzro alo dzidzɔdonamenuwo yomenɔnɔ va le nɔƒe gbãtɔwo xɔm le míaƒe agbe me ya ɖe? (Timoteo I, 4:8; 6:9, 10) Ekema ele be míado gbe ɖa vevie abia Mawu ƒe kpekpeɖeŋu be míatsɔ Yehowa lɔlɔ̃ si de to kple ŋudzedzekpɔkpɔ ɖe nusiwo katã woa kple Via wowɔ na mí ŋu la aɖo wo teƒe.—Yohanes I, 4:10, 16.\n8 Kristo xlɔ̃ nu Efesotɔwo bena: “Ðo ŋku afisi nège tso la dzi, ne nàtrɔ le dzi me, eye nàwɔ gbã dɔwɔwɔawo.” Ke ne womewɔ esia o ɖe? Yesu gblɔ be: “Ne menye nenem o la, mava gbɔwò kaba, eye maɖe wò akaɖiti la ɖa tso enɔƒe.” Ne lɔlɔ̃ gbãtɔ si nɔ alẽawo katã si abu la, “akaɖiti” la, alo hamea, maganɔ anyi o. Eyata abe Kristotɔ veviedonulawo ene la, mina míadze agbagba vevie ana hamea nayi edzi anɔ keklẽm le gbɔgbɔ me.—Mateo 5:14-16.\n9. Aleke wòle be míabu kɔmamawoe?\n9 Wokafu Efesotɔwo be wolé fu ‘Nikolaitɔwo ƒe nuwɔwɔwo.’ Le nusi wogblɔ tso kɔmama sia ŋu le Nyaɖeɖefia me megbe la, míeganya naneke ku ɖe afisi wòdzɔ tso, eƒe nufiafiawo, kple nuwɔwɔwo ŋu o. Ke hã, esi Yesu tsi tre ɖe amewo yomedzedze ŋu ta la, ele be míayi edzi alé fu kɔmamawo, abe alesi Kristotɔ siwo nɔ Efeso wɔe ene.—Mateo 23:10.\n10. Nukae asu amesiwo wɔna ɖe nusi gbɔgbɔa gblɔna dzi la si?\n10 Kristo gblɔ be: “Amesi ke to li nɛ la, nese nusi Gbɔgbɔ la gblɔ na hameawo.” Esi Yesu nɔ anyigba dzi la, Mawu ƒe gbɔgbɔae ʋãe wòƒo nu. (Yesaya 61:1; Luka 4:16-21) Eyata ele be míaɖo to nya si Mawu le gbɔgblɔm fifia to eyama dzi le gbɔgbɔ kɔkɔea ŋudɔwɔwɔ dzi. Le gbɔgbɔa ƒe mɔfiafia te la, Yesu do ŋugbe be: “Amesi ke ɖu dzi la, mana agbeti, si le Mawu ƒe Paradiso me la, ƒe kutsetsee, ne wòaɖu.” Le amesiamina siwo wɔna ɖe nusi gbɔgbɔa gblɔna dzi gome la, esia fia be woanɔ makumakunyenye ƒe agbe le dziƒo le “Mawu ƒe Paradiso” me, alo le Yehowa ŋutɔ ŋkume. “Ameha gã” siwo hã wɔna ɖe nusi gbɔgbɔa gblɔna dzi ase vivi le anyigba dzi paradiso me, afisi woano “agbetsitɔsisi aɖe” le eye ‘ati siwo le tɔsisia to ƒe aŋgbawo’ ada gbe le wo ŋu.—Nyaɖeɖefia 7:9; 22:1, 2; Luka 23:43.\n11. Aleke míate ŋu atu lɔlɔ̃ na Yehowa ɖoe?\n11 Efesotɔwo bu woƒe gbã lɔlɔ̃ la, gake ne nɔnɔme sia tɔgbe le mo dom ɖa le hame aɖe me egbea ɖe? Mina mía dometɔ ɖesiaɖe natu lɔlɔ̃ na Yehowa ɖo to nuƒoƒo tso alesi wòwɔa nui lɔlɔ̃tɔe ŋu. Míate ŋu aɖe míaƒe ŋudzedzekpɔkpɔ afia ɖe lɔlɔ̃ si Mawu ɖe fia esi wòtsɔ Via lɔlɔ̃a na tafee ŋu. (Yohanes 3:16; Romatɔwo 5:8) Afisi wòasɔ le la, míate ŋu aƒo nu tso Mawu ƒe lɔlɔ̃ ŋu le míaƒe nyaŋuɖoɖowo kple dɔdasiwo wɔwɔ me le kpekpewo me. Míate ŋu aɖe mía ŋutɔwo ƒe lɔlɔ̃ na Yehowa afia to eƒe ŋkɔ kafukafu le Kristotɔwo ƒe subɔsubɔdɔa me me. (Psalmo 145:10-13) Ẽ, míaƒe nyawo kple nuwɔnawo ate ŋu awɔ geɖe be dzo nagaɖo hamea ƒe lɔlɔ̃ gbãtɔa me alo ado ŋusẽe.\nÐo Ðe Dɔla si Le Smirna\n12. Nukae ŋutinya gblɔ le Smirna kple subɔsubɔnuwɔna siwo le afima ŋu?\n12 Kristo, “amesi nye gbãtɔ kple mlɔetɔ, amesi ku, eye wògbɔ agbe” to tsitretsitsi me la, kafu hame si le Smirna. (Xlẽ Nyaɖeɖefia 2:8-11.) Wotso Smirna (si nye Izmir, Turkey, fifia) ɖe Asia Sue ƒe ɣetoɖoƒe ƒuta. Helatɔwoe tso dua, gake Lydiatɔwo tsrɔ̃e le ƒe 580 D.M.Ŋ. me lɔƒo. Amesiwo va xɔ ɖe Aleksanda Gãtɔ teƒe gbugbɔ Smirna tso ɖe teƒe bubu. Eva zu Romatɔwo ƒe nuto si le Asia la ƒe akpa aɖe eye wònye asitsaƒe kpɔdzidze aɖe si ɖe dzesi le eƒe xɔ nyuiwo ta. Kaisaro Tiberio ƒe gbedoxɔ si le eme la na wònye du si me wodea ta agu na fiagã le. Ele na tadeagulawo be woado lifi sue aɖe ƒe dzudzɔ ahagblɔ be “Kaisaro ye nye Aƒetɔ.” Kristotɔwo mate ŋu awɔ ɖe edzi o elabena le woawo gome la, “Yesu ye nye Aƒetɔ.” Esia wɔe be wohe xaxa va wo dzi.—Romatɔwo 10:9.\n13. Togbɔ be Kristotɔ siwo nɔ Smirna nye hiãtɔwo le ŋutilãmenuwo gome hã la, go ka mee wonye kesinɔtɔwo le?\n13 Tsɔ kpe ɖe xaxawo ŋu la, Kristotɔ siwo le Smirna kpe hiãkame ƒe fu, le esi ɖewohĩ woɖo asi woƒe gakpɔmɔnuwo dzi le esi womakpɔ gome le fiagã subɔsubɔ me o ta. Yehowa subɔla siwo li egbea la meto le tetekpɔ siawo ƒomevi me toto me o. (Nyaɖeɖefia 13:16, 17) Togbɔ be wonye hiãtɔwo le ŋutilãmenuwo gome hã la, amesiwo le abe Kristotɔ siwo le Smirna ene la nye kesinɔtɔwo le gbɔgbɔ me, eye emae nye nusi le vevie wu!—Lododowo 10:22; Yohanes III, 2.\n14, 15. Akɔfafa kae amesiaminawo ate ŋu akpɔ tso Nyaɖeɖefia 2:10 me?\n14 Yudatɔ siwo nɔ Smirna la dometɔ akpa gãtɔ nye ‘Satana ƒe ƒuƒoƒe me tɔwo’ elabena wolé kɔnyinyi siwo mesɔ ɖe Ŋɔŋlɔawo nu o me ɖe asi hegbe Mawu ƒe Vi la, eye wogblɔ busunyawo ɖe eyomedzela siwo wotsɔ gbɔgbɔ si ami na la ŋu. (Romatɔwo 2:28, 29) Gake akɔfafa kae nye si amesiaminawo ate ŋu akpɔ tso Kristo ƒe nya siwo kplɔe ɖo me! Egblɔ be: “Megavɔ̃ fu siwo nava kpe la, ƒe ɖeke o. Kpɔ ɖa, Abosam latsɔ mia dome ame aɖewo ade gaxɔ me, bene woate mi akpɔ, eye miakpɔ xaxa ŋkeke ewo. Nanye nuteƒewɔla yiɖase ɖe ku me, eye mana agbefiakuku wò.”—Nyaɖeɖefia 2:10.\n15 Yesu mevɔ̃ be yeaku ɖe Yehowa ƒe dziɖulanyenye ƒe akpa dzi nɔnɔ ta o. (Filipitɔwo 2:5-8) Togbɔ be Satana le aʋa wɔm kple amesiamina susɔeawo fifia hã la, womevɔ̃na na nusiwo ƒe fu wòle be woakpe—xaxa, gaxɔmenɔnɔ, alo ŋutasẽku —abe ƒuƒoƒo ene o. (Nyaɖeɖefia 12:17) Woanye amesiwo ɖu xexeame dzi. Eye ɖe seƒoƒotsihe si woɖɔna na dziɖulawo le trɔ̃subɔdukɔ me fefewo me teƒe la, Kristo do “agbefiakuku” ƒe ŋugbe na amesiamina siwo wofɔ ɖe tsitre abe nuwɔwɔ makumakuwo ene le dziƒo. Enye nunana xɔasi aɖe vavã!\n16. Ne hame si le abe blema Smirna-hamea ene mee míele la, nuka ŋue wòle be míaƒe susu nanɔ?\n16 Dziƒoyiyi alo anyigbadzinɔnɔ ƒe mɔkpɔkpɔe ɖale mía si o, ne hame si le abe blema Smirna-hamea ene mee míele ɖe? Ekema mina míakpe ɖe haxɔsetɔwo ŋu be woaɖo susu nusi koŋ tae Mawu ɖea mɔ ɖe yometitiwo ŋu la ŋu—si nye xexeame katã ƒe dziɖulanyenye ƒe nya la. Yehowa Ðasefo wɔnuteƒe ɖesiaɖe ɖoa kpe edzi be Satana nye aʋatsotɔ heɖenɛ fiana be amegbetɔ si yome woti gɔ̃ hã ate ŋu anye gome si le Mawu si be wòaɖu dzi abe Xexeame Katã Dziɖulagã ene la dzidela sẽŋu. (Lododowo 27:11) Mina míade dzi ƒo na Kristotɔ bubuwo be woado dzi le yometitiwo me si awɔe be woayi edzi ‘asubɔ Yehowa vɔvɔ̃manɔmee le nuteƒewɔwɔ kple dzɔdzɔenyenye me le eŋkume le míaƒe ŋkekewo katã me.’—Luka 1:68, 69, 74, 75.\nÐo Ðe Dɔla si Le Pergamo\n17, 18. Tadedeagu ka ƒomevie xɔ aƒe ɖe Pergamo, eye nukae ate ŋu ado tso gbegbe be womakpɔ gome le trɔ̃subɔsubɔ ƒomevi mawo me o me?\n17 Kafukafu kple ɖɔɖɔɖo nyawo siaa ye woɖo ɖe hame si le Pergamo. (Xlẽ Nyaɖeɖefia 2:12-17.) Pergamo, si le Smirna ƒe dziehe si dome anɔ kilometa 80 lɔƒo, nye du aɖe si me trɔ̃subɔsubɔ ƒo ke ɖo vevie. Edze abe Kaldeatɔwo ƒe ɣletivimefakala siwo tso Babilon ye yi afima ene. Dɔnɔwo ƒoa zi ɖe Asclepio, si nye dɔdada kple atikewɔwɔ ƒe aʋatsomawu si le Pergamo, ƒe gbedoxɔ xɔŋkɔ la me. Woyɔ Pergamo, si me gbedoxɔ siwo wotu hena Kaisaro Augusto subɔsubɔ koŋ be “fiagã ƒe vivimeha nɔƒe le fiaɖuƒe gbãtɔ me.”—Encyclopædia Britannica, 1959, Babla 17, axa 507.\n18 Le Pergamo la, vɔsamlekpui gã aɖe si woɖi na Zeus nɔ afima. Dua ganye afisi amegbetɔwo subɔsubɔ abe mawuwo ene si tso Abosam gbɔ la bɔ ɖo koŋ. Eyata mewɔ nuku be wogblɔ le hame si le afima ŋu be ele afisi “Abosam nɔna la” o! Gbegbe be womade ta agu na fiagã la o ate ŋu ana woawu amesi léa Yehowa ƒe dziɖulanyenye ƒe akpadzinɔnɔ me ɖe asi la. Xexeame gakpɔtɔ le Abosam ƒe ŋusẽ te, eye wole dukɔwo teƒenɔnuwo subɔm fifia. (Yohanes I, 5:19) Tso ƒe alafa gbãtɔ me va ɖo egbeŋkekea me la, wowu Kristotɔ wɔnuteƒe geɖewo, eye wo dometɔ ɖekae nye amesi Kristo yɔ be ‘Antipa, nye ɖaseɖila, nuteƒewɔla, si wowu le mia dome.’ Yehowa Mawu kple Yesu Kristo kpɔtɔ ɖoa ŋku subɔla wɔnuteƒe siawo dzi kokoko.—Yohanes I, 5:21.\n19. Nukae Bileam wɔ, eye nuka ŋue wòle be Kristotɔwo katã nanɔ ŋudzɔ ɖo?\n19 Kristo ƒo nu tso “Bileam ƒe nufiafia” hã ŋu. Ŋukeklẽ ɖe ŋutilãmenuwo ŋu wɔe be aʋatso nyagblɔɖila Bileam dze agbagba be yeaƒo fi ade Israel. Esi Mawu trɔ eƒe fiƒodea wòzu yayra la, Bileam wɔ ɖoɖo kple Moab-fia Balak heble Israel-viwo nu de trɔ̃subɔsubɔ kple gbɔdɔdɔ ƒe agbegbegblẽnɔnɔ me. Ehiã be Kristotɔ hamemegãwo natɔ afɔ to sesĩe ɖe nudzɔdzɔewɔwɔ ŋu abe alesi Pinehas, amesi tso ɖe Bileam ƒe nuɖoɖowo ŋu, hã wɔe ene. (Mose IV, 22:1–25:15; Petro II, 2:15, 16; Yuda 11) Le nyateƒe me la, ele be Kristotɔwo katã nanɔ ŋudzɔ be trɔ̃subɔsubɔ kple gbɔdɔdɔ ƒe agbegbegblẽnɔnɔ nagage ɖe hamea me o.—Yuda 3, 4.\n20. Ne Kristotɔ aɖe te vividodo ɖe xɔsegbelawo ƒe nukpɔsusuwo ŋu la, nukae wòle nɛ be wòawɔ?\n20 Hame si le Pergamo la nɔ afɔku dziŋɔ aɖe me elabena eɖe mɔ ‘amesiwo lé Nikolaitɔwo ƒe nufiafia me ɖe asi la’ nɔ eme. Kristo gblɔ na hamea bena: “Trɔ wò dzi me; ne menye nenem o la, mava gbɔwò kaba, eye matsɔ nye nu me yi awɔ aʋa kpli wò.” Amesiwo hea mama vɛ dina be yewoagblẽ nu le Kristotɔwo ŋu le gbɔgbɔ me, eye amesiwo dina godoo be yewoado mamawo kple kɔmamawo ɖe ŋgɔ la manyi Mawu Fiaɖuƒea dome o. (Romatɔwo 16:17, 18; Korintotɔwo I, 1:10; Galatiatɔwo 5:19-21) Ne Kristotɔ aɖe te vividodo ɖe xɔsegbelawo ƒe nukpɔsusuwo ŋu hedi be yeakaka wo la, ele be wòawɔ ɖe Kristo ƒe nuxlɔ̃amenya la dzi! Be wòakpɔ eɖokui ta tso afɔku me la, ele be wòatrɔ dzime ahabia gbɔgbɔmekpekpeɖeŋu tso hamemegã siwo le hamea me gbɔ. (Yakobo 5:13-18) Ele vevie be woawɔ nu kpata, elabena Yesu gbɔna kaba ava drɔ̃ ʋɔnu.\n21, 22. Amekawoe aɖu “mana ɣaɣla la,” eye nukae wònye kpɔɖeŋu na?\n21 Mehiã be Kristotɔ amesiamina wɔnuteƒewo kple woƒe zɔhɛ wɔnuteƒewo navɔ̃ ʋɔnudɔdrɔ̃ si gbɔna la o. Yayrawoe le amesiwo katã wɔna ɖe aɖaŋu siwo Yesu ɖo to Mawu ƒe gbɔgbɔ kɔkɔea dzi la lalam. Le kpɔɖeŋu me, woakpe amesiamina siwo ɖu xexeame dzi be woaɖu “mana ɣaɣla la” ƒe ɖe eye woana ‘kpe ɣi aɖe’ si dzi woŋlɔ “ŋkɔ yeye” ɖo la wo.\n22 Mawu tsɔ mana nyi Israel-viwo le woƒe ƒe 40 gbedzimɔzɔzɔa me. Wotsɔ “abolo” ma ƒe ɖe de sikaze si le nubablaɖakaa me la me ɣla ɖe avɔgbadɔa ƒe Kɔkɔeƒewo ƒe Kɔkɔeƒe, afisi kekeli wɔnuku aɖe nye dzesi be Yehowa le afima. (Mose II, 16:14, 15, 23, 26, 33; 26:34; Hebritɔwo 9:3, 4) Womeɖe mɔ na ame aɖeke be wòaɖu nenem mana ɣaɣla la o. Gake ne wofɔ Yesu yomedzela amesiaminawo ɖe tsitre la, woado makumakunyenye na wo, si nye kpɔɖeŋu na “mana ɣaɣla la” ɖuɖu.—Korintotɔwo I, 15:53-57.\n23. Gɔmesese kawoe le ‘kpe ɣi’ kple “ŋkɔ yeye” la ŋu?\n23 Le Romatɔwo ƒe ʋɔnudrɔ̃ƒewo la, kpe yibɔ tsia tre ɖi na fɔbuame, ke kpe ɣie fiana be woɖe ame le nya me. ‘Kpe ɣi’ si Yesu tsɔ na Kristotɔ amesiamina siwo ɖu dzi la fia be etso afia na wo be womeɖi fɔ o, wo ŋu dza, eye wo ŋu kɔ. Esi wònye Romatɔwo ɖea kpekui tɔxɛ aɖewo fiana hafi woɖea mɔ na wo be woage ɖe wɔna veviwo wɔƒe ta la, ‘kpe ɣiawo’ atsi tre ɖi na mɔɖeɖe na amesiaminawo be woage ɖe teƒe aɖe le dziƒo le Alẽvi la ƒe srɔ̃kpeƒea me. (Nyaɖeɖefia 19:7-9) Eme kɔ ƒã be “ŋkɔ yeye” la tsi tre ɖi na mɔnukpɔkpɔ si su wo si be woawɔ ɖeka kple Yesu abe hadomenyilawo ene le Dziƒofiaɖuƒea me. Aleke gbegbe esiawo katã dea dzi ƒo na amesiaminawo kpakple amesiwo wɔa ɖeka kpli wo le Yehowa ƒe subɔsubɔdɔa me, siwo kpɔa mɔ be yewoava nɔ agbe le paradisonyigba dzi la enye si!\n24. Akpa kae wòle be míanɔ na xɔsegbegbe?\n24 Nunya le eme be míaɖo ŋku edzi be xɔsegbelawoe de Pergamo-hamea afɔku me. Ne nɔnɔme sia tɔgbe di be yeagblẽ nu le hame si me míele ƒe gbɔgbɔmededienɔnɔ ŋu la, mina míatsri xɔsegbegbe keŋkeŋ ahayi edzi azɔ le nyateƒea me. (Yohanes 8:32, 44; Yohanes III, 4) Esi wònye be aʋatsonufialawo alo amesiwo le tɔtrɔm ɖe xɔsegbegbe ŋu ate ŋu agblẽ hame bliboa ta la, ele be míatɔ afɔ to sesĩe ɖe xɔsegbegbe ŋu eye míagaɖe mɔ gbeɖe nyaƒoɖeamenu vɔ̃ɖiwo nado kplamatse mí be míagbe toɖoɖo nyateƒea o.—Galatiatɔwo 5:7-12; Yohanes II, 8-11.\n25. Kristo ƒe gbedasiwo na hame kawo mee míadzro le nyati si kplɔe ɖo me?\n25 Kafukafu kple nuxlɔ̃amenya si nana wobua tame kae nye si Yesu Kristo si wodo ŋutikɔkɔe na la gblɔ na hame adre siwo le Asia Sue la dometɔ etɔ̃ siwo me míedzro lae! Gake abe alesi gbɔgbɔa fia mɔe ene la, nu geɖe gale esi wòagblɔ na hame ene siwo susɔ la. Míadzro gbedasi siawo, siwo yi na Tiatira, Sardes, Filadelfia, kple Laodikea, me le nyati si kplɔe ɖo me.\n• Nukatae wòle be míaɖo to nusi Kristo gblɔ na hameawo?\n• Kpekpeɖeŋu kae míate ŋu ana be dzo nagaɖo hamea ƒe gbã lɔlɔ̃a me?\n• Nukatae woate ŋu agblɔ be Kristotɔ siwo da ahe le ŋutilãmenuwo gome le blema Smirna la nye kesinɔtɔwo?\n• Ne míede ŋugble le nɔnɔme si nɔ Pergamo-hamea me ŋu la, aleke wòle be míabu xɔsegbelawo ƒe nukpɔsusuwoe?\n“Ameha gã” la ase vivi le anyigba dzi paradiso me\nKristotɔ siwo yome woti la ɖu xexeame dzi\nƉoe Ɖe Amewo Ɖoe Ɖe Amewo Kristo Le Nu Ƒom Na Hameawo\nw03 5/15 axa 10-15


Subɔsubɔdɔ Si Yesu Wɔ Le Perea | Yesu Ƒe Agbemeŋutinya\nSubɔsubɔdɔ Si Yesu Wɔ Le Perea\nEBIA ƲIƲLI BE WOATO AGBO XAXƐ LA NU AGE ÐE EME\nELE BE YESU NAKU LE YERUSALEM\nYesu fia nu amewo heda gbe le amewo ŋu le Yudea kple Yerusalem. Emegbe etso Yordan-tɔsisia yi ɖafia nu tso du me yi du me le Perea nutoa me. Gake le esia megbe kpuie la, agatrɔ ayi Yerusalem.\nEsime Yesu le Perea la, ŋutsu aɖe biae be: “Aƒetɔ, ame ʋɛ aɖewo koe akpɔ ɖeɖea?” Anye be ŋutsua nya nu tso nyaʋiʋli si nɔ subɔsubɔhakplɔlawo dome ku ɖe ame ale si nu akpɔ ɖeɖe ŋu, nenye be woasɔ gbɔ loo alo woanɔ ʋɛ. Le esi Yesu naƒo nu tso ame ale si nu akpɔ ɖeɖe ŋu teƒe la, etrɔ susu ɖe nu si wòle be ame nawɔ hafi akpɔ ɖeɖe la boŋ ŋu. Egblɔ be: “Miʋli sesĩe be miato agbo xaxɛ la nu age ɖe eme.” Ɛ̃, ebia agbagbadzedze kple ʋiʋli sesĩe. Nu ka tae? Yesu ɖe eme be: “Mele egblɔm na mi be: Ame geɖewo adi be yewoage ɖe eme, ke womate ŋui o.”—Luka 13:23, 24.\nYesu wɔ kpɔɖeŋu aɖe tsɔ ɖe ale si wòhiã be woaʋli sesĩe la me ale: “Ne aƒea tɔ tso do ʋɔa la, miatɔ ɖe xexe anɔ ʋɔa ƒom anɔ gbɔgblɔm be, ‘Aƒetɔ, ʋui na mí.’ . . . Ke agblɔ na mi be, ‘Nyemenya afi si mietso o. Mite ɖa le gbɔnye, mi nu madzɔmadzɔ wɔlawo katã!’”—Luka 13:25-27.\nKpɔɖeŋu sia na míekpɔ ale si nuwo anɔ na ame si tsi megbe va le ɣeyiɣi si ɖewohĩ sɔ na eya ŋutɔ la dzi eye wòkpɔe be wodo ʋɔa ɖe ye nu. Ðe wòle be wòava kaba, nenye be ɣeyiɣia masɔ nɛ o gɔ̃ hã. Nenemae wòle le ame geɖe siwo wòle be Yesu ƒe nufiafiawo naɖe vi na esime wònɔ wo gbɔ la hã gome. Womewɔ mɔnukpɔkpɔ si ʋu ɖi na wo be woana subɔsubɔ vavãtɔ nanye nu vevitɔ na wo le agbe me la ŋu dɔ o. Ame siwo gbɔ wodɔ Yesu ɖo la dometɔ akpa gãtɔ tu afɔkpo ɖoɖo si Mawu wɔ hena woƒe ɖeɖekpɔkpɔ. Yesu gblɔ be ‘woafa avi ahaɖu aɖukli’ ne wotsɔ wo ƒu gbe ɖe xexe. Gake amewo atso “ɣedzeƒe, ɣetoɖoƒe, dziehe kple anyiehe” ɛ̃, woatso dukɔwo katã me, ava nɔ “kplɔ̃ ŋu le Mawu Fiaɖuƒe la me.”—Luka 13:28, 29.\nYesu ɖe eme be: “Ame mlɔetɔ aɖewo li, [abe ame siwo menye Yudatɔwo o kple Yudatɔ siwo wote ɖe anyi] siwo ava zu gbãtɔwo, eye ame gbãtɔ aɖewo li, [Yudatɔ haŋgɔnɔla siwo wònye dada na be yewonye Abraham ƒe dzidzimeviwo] siwo ava zu mlɔetɔwo.” (Luka 13:30) Ame “mlɔetɔ” siwo woazu la fia be ame mawo siwo mekpɔa ŋudzedze ɖe nu ŋu o la manɔ Mawu Fiaɖuƒea me kura o.\nFarisitɔ aɖewo va Yesu gbɔ va gblɔ nɛ be: “Tso nàdzo le afi sia, elabena Herodes [Antipa] le didim be yeawu wò.” Ðewohĩ Fia Herodes ŋutɔe dze wobewobe sia gɔme be yeatsɔ ana Yesu nasi le nutoa me. Anye be Herodes nɔ vɔvɔ̃m be nane agate ŋu adzɔ si ana be yeawu nyagblɔɖila bubu abe ale si yewu Yohanes Amenyrɔɖetsimelaa ene. Gake Yesu gblɔ na Farisitɔawo be: “Miyi ɖagblɔ na abei ma be: ‘Kpɔ ɖa, mele gbɔgbɔ vɔ̃wo nyam do goe, eye mele dɔ dam egbe kple etsɔ, eye mawu nye dɔ la nu le ŋkeke etɔ̃a gbe.’” (Luka 13:31, 32) Anye be Yesu yɔ Herodes be “abei” be yeatsɔ ahe susu ayi ale si abeiwo dze ayee la dzi. Gake Yesu maɖe mɔ be Herodes alo ame bubu aɖeke naɖo nu na ye alo aƒo dzo ɖe ye te o. Awɔ dɔ si Fofoa de esi la ade goe ɖe ɖoɖo si nu Mawu di be wòazɔ ɖo la nu, ke menye ɖe amegbetɔ tɔ nu o.\nYesu yi eƒe mɔzɔzɔa dzi ɖo ta Yerusalem, elabena abe ale si wògblɔe ene la, “womeɖe mɔ be woawu nyagblɔɖila le teƒe bubu aɖeke wu Yerusalem o.” (Luka 13:33) Biblia me nyagblɔɖi aɖeke megblɔ be ele be Mesia la naku le du ma me o, ke nu ka tae Yesu gblɔ be woawu ye le afi ma? Elabena Yerusalem ye nye fiadua, afi si Sanhedrin ʋɔnudrɔ̃ƒe kɔkɔ si me ame 71 le la le, eye afi mae wodrɔ̃a ʋɔnu ame siwo nu wotso be wonye aʋatsonyagblɔɖilawo la le. Tsɔ kpe ɖe eŋu la, afi mae wotsɔa lãwo saa vɔe le. Eya ta Yesu kpɔe be masɔ be woawu ye le teƒe bubu o.\nYesu fa konyi be: “Yerusalem, Yerusalem, si wu nyagblɔɖilawo, eye wòƒu kpe ame siwo wodɔ ɖo ɖe egbɔ—zi nenie nyemehedi be maƒo viwòwo nu ƒu abe ale si koklonɔ ƒoa viawo nu ƒu ɖe eƒe aʋalawo te ene o! Ke mielɔ̃ o! Kpɔ ɖa! Wogblẽ miaƒe aƒe la ɖi na mi.” (Luka 13:34, 35) Dukɔa gbe nu le Mawu ƒe Vi la gbɔ, eya ta ele be woakpɔ esia me tsonu!\nHafi Yesu naɖo Yerusalem la, Farisitɔwo ƒe amegã aɖe kpee be wòava ɖu nu le ye ƒe me le Sabat dzi. Ame kpekpeawo nɔ ŋku lém ɖe Yesu ŋu be yewoakpɔe ɖa be nu kae wòawɔ na ŋutsu aɖe si nɔ afi ma si nɔ tetedɔ (si nana ame ƒe ŋutinuwo, vevietɔ afɔwo tena) la lém hã. Yesu bia Farisitɔwo kple ame siwo nya Sea nyuie la be: “Ðe se ɖe mɔ be woada dɔ le Sabat dzi loo alo se meɖe mɔ o?”—Luka 14:3.\nAme aɖeke meke nu o. Yesu da gbe le amea ŋu eye wòbia wo be: “Mia dometɔ kae li, ne viaŋutsu alo eƒe nyitsu ge ɖe vudo me le Sabat dzi la, maɖee enumake o?” (Luka 14:5) Wo dometɔ aɖeke meɖo nya sia si me susu le la hã ŋu o.\nNu kae Yesu gblɔ be ehiã hena ɖeɖekpɔkpɔ, eye nu ka tae woado ʋɔa ɖe ame geɖe nu?\nAme kawoe nye “mlɔetɔ” siwo azu “gbãtɔwo,” eye ame kawoe nye “gbãtɔ” siwo azu “mlɔetɔwo”?\nNu ka ŋue Fia Herodes anya tsi dzi ɖo?\nNu ka tae Yesu gblɔ be woawu ye le Yerusalem?


“Fuléle aɖeke meli si metso vɔvɔ̃ gbɔ o. . . . Nusi míevɔ̃na nae míeléa fui eyata afisi fuléle le la, vɔvɔ̃ be ɖe afima.”—CYRIL CONNOLLY, AGBALẼWO ŊU ÐIKELA KPLE WO ME TOLA.\nHADOMEGBENƆNƆŊUTINUNYALA geɖe xɔe se be fuléle le keke amegbetɔ ƒe ahɔhɔ̃ ƒe gogloeƒe ke. Dunyaheheŋutinunyala aɖe gblɔ be “anye be ɖe wode eƒe akpa gã aɖe ame me tso dzɔdzɔme gɔ̃ hã,” be wowɔe de amegbetɔwo ƒe nɔnɔme me.\nEme kɔ be amesiwo srɔ̃a nu tso amegbetɔ ƒe nɔnɔme ŋu ƒoa nya ta alea. Ŋutsu kple nyɔnu siwo ŋu Biblia me nuŋlɔɖi gblɔ le be wodzi ‘ɖe vodada kple nuvɔ̃ me’ ŋue wole nu srɔ̃m le. (Psalmo 51:7) Esi Wɔla la ŋutɔ gɔ̃ hã nɔ nu ƒom tso amegbetɔ madeblibo ŋu ƒe akpe geɖe enye si va yi la, ‘ekpɔe be amegbetɔwo ƒe vɔ̃ɖivɔ̃ɖi va sɔ gbɔ ɖe anyigba dzi, eye woƒe tamesusuwo kple dzimedidiwo nye vɔ̃ ko ɖaa.’—Mose I, 6:5.\nNazãbubu, vovototodedeameme, kple fuléle si dona tsoa wo me siaa tso blibomademade kple ɖokuitɔdidi si dome amegbetɔwo nyi gbɔ. (Mose V, 32:5) Nublanuitɔe la, ɖoɖo ka kee le amegbetɔ habɔbɔ alo dziɖuɖu aɖe si o, wo dometɔ aɖeke mete ŋu wɔ se si trɔ amegbetɔ ƒe dzi le nya siawo gome kpɔ o. Johanna McGeary si ŋlɔa nyadzɔdzɔwo tso duta gblɔ be: “Aleke ke xexeame godoo ƒe kpovitɔ aɖe sẽ ŋui o, ɖeke meli si ate ŋu alé avu ahaɖe fuléle si na wokɔ ʋu gbogbo ɖi le Bosnia, Somalia, Liberia, Kashmir, kple Caucasus ɖa o.”\nGake hafi míadze egbɔkpɔnuwo didi gɔme la, ele be míase nusi koŋ gbɔ fulélenuwɔna siwo teƒe míekpɔna tso la gɔme.\nVɔvɔ̃ Gbɔe Fuléle Tsona\nFuléle dzena le mɔ vovovo nu. Agbalẽŋlɔla Andrew Sullivan ƒo nyaa ta nyuie be: “Fuléle aɖe li si vɔ̃na, eye fuléle aɖe li si doa dziku dzro ko; fuléle aɖe li si ɖea ŋusẽ fiana, eye ŋusẽmanɔŋutɔwo ƒe fuléle li; hlɔ̃biabia tɔ li, eye fuléle si tso ŋuʋaʋã gbɔ li. . . . Ameteɖeanyila ƒe fuléle li, eye fukpela ƒe fuléle li. Fuléle si hona vivivi li, eye fuléle si nu va fana li. Eye fuléle si flãna kpoyi zi ɖeka li, eye fuléle si meflãna o li.”\nÐikeke mele eme o be nusiwo koŋ na wowɔa avu fuléletɔe le míaƒe ɣeyiɣi siawo me dometɔ aɖewo nye hadomenyawo kple ganyawo. Zi geɖe la, teƒe siwo ganyawo de ame ʋɛ aɖewo ko dzi le ye nazãbubu sesẽwo kple fulélenuwɔna vɔ̃ɖiwo yia edzi le. Azɔ hã zi geɖe la, fuléle nɔa nutoa ƒe akpa si amedzrowo va le zi ƒom ɖo eye wodi be woagblẽ agbenɔnɔ dome la me.\nAme aɖewo ate ŋu ase le wo ɖokui me be ame yeye siawo aʋli dɔwɔɖui kple yewo, awɔ dɔ axɔ fetu sue, alo woana nunɔamesiwo ƒe asi naɖiɖi. Eɖanye be vɔvɔ̃ siawo le eteƒe loo alo womele eteƒe o nye nya bubu kura. Vɔvɔ̃ na ganyawo ƒe gbegblẽ kple vɔvɔ̃ be nutoa ƒe dzidzenuwo alo agbenɔnɔ dome agblẽ nye susu sẽŋu siwo gbɔ nazãbubu kple fuléle tsona.\nAfɔ kae nye gbãtɔ si wòle be woaɖe atsɔ aɖe fuléle ɖa? Eyae nye be amewo natrɔ woƒe nɔnɔme.\nMcGeary gblɔ be: “Ne amesiwo wòle na be woatrɔ lɔ̃ le wo ɖokui si ko hafi tɔtrɔa anye vavãtɔ.” Eye aleke woatrɔ amewo ƒe lɔlɔ̃nui? Nuteƒekpɔkpɔ ɖee fia be ŋusẽkpɔɖeamedzinu sesẽtɔ kekeake, si ʋãa ame wu ɖesiaɖe, eye eƒe fuléle nu tsitsi lia ke wu ɖesiaɖe la tso Mawu ƒe Nya, Biblia, me. Nusitae nye be “Mawu ƒe nya la le agbe, eye wòsẽa ŋu, eye wòɖana wua yi nuevee sia yi nuevee, eye wòƒona ɖe ame yina ɖe eme, halase esime wòmãa luʋɔ kple gbɔgbɔ kple ƒunukpeƒeewo kpakple ƒutomemi me, eye wònye tamesusuwo kple dzimedidiwo ƒe ʋɔnudrɔ̃la.”—Hebritɔwo 4:12.\nNyateƒe wònye be nazãbubu kple fuléle ɖeɖeɖa medzɔna le eɖokui si o, eye medzɔna enumake o. Gake anya wɔ. Yesu Kristo, amesi na nu dea dzi gbɔ na ame wu amesiame eye wònaa amewo ƒe dzitsinya ɖana la te ŋu wɔe be amewo trɔ. Ame miliɔn geɖe te ŋu le wɔwɔm ɖe Yesu Kristo ƒe aɖaŋuɖoɖo nyui sia dzi, si nye: ‘Milɔ̃ miaƒe ketɔwo eye mido gbe ɖa ɖe amesiwo tia mia yome la ta.’—Mateo 5:44.\nLe eƒe nufiafiawo dzi wɔwɔ me la, Yesu na Mateo, amesi nye nudzɔla tsã, eye wònye amesi Yudatɔwo ɖe le woƒe ha me va nye exɔlɔ̃ siwo dzi wòkana ɖo wu la dometɔ ɖeka. (Mateo 9:9; 11:19) Gakpe ɖe eŋu la, Yesu ɖo subɔsubɔmɔnu dzadzɛ aɖe anyi si me Trɔ̃subɔdukɔwo me tɔ siwo wosa ɖe aga heléa fui tsã la hã ava nɔ le ɣeyiɣi aɖe megbe. (Galatiatɔwo 3:28) Amesiwo nɔ xexe blibo si wonya ɣemaɣi me la va zu Yesu Kristo yomedzelawo. (Dɔwɔwɔwo 10:34, 35) Wova nya amesiawo le lɔlɔ̃ gã si nɔ wo si ta. (Yohanes 13:35) Esime fuléla aɖewo ƒu kpe Yesu ƒe nusrɔ̃la Stefano wòku la, nya mamlɛ siwo wògblɔe nye be: “Aƒetɔ, megaɖo nuvɔ̃ sia teƒe na wo o.” Stefano di nyui na amesiwo lé fui.—Dɔwɔwɔwo 6:8-14; 7:54-60.\nNenema ke egbeŋkekea me Kristotɔ vavãwo hã wɔna ɖe Yesu ƒe aɖaŋuɖoɖo nyuia dzi hewɔa nu nyui, menye na wo nɔvi Kristotɔwo ko o, ke na amesiwo léa fu wo hã. (Galatiatɔwo 6:10) Wole agbagba dzem vevie be yewoaɖe fuléle vɔ̃ɖi ɖa le yewoƒe agbe me. Ne wode dzesi ŋusẽkpɔɖeamedzinu sẽŋu siwo ate ŋu anyɔ fuléle ɖe wo me la, wowɔa afɔɖeɖe nyuiwo hetsɔa lɔlɔ̃ ɖoa fuléle teƒe. Ẽ, abe alesi blema nunyala aɖe gblɔe ene la, “fuléle dea dzre aƒe, ke lɔlɔ̃ tsyɔa dzidadawo katã dzi.”—Lododowo 10:12.\nApostolo Yohanes gblɔ be: “Amesiame, si léa fu nɔvia la, amewula wònye, eye mienya bena, amewula sia amewula mekpɔa agbe mavɔ wònɔa eme o.” (Yohanes I, 3:15) Yehowa Ðasefowo xɔ nya ma dzi se. Ewɔe be wole wo nu ƒom ƒu fifia—tso gbe vovovo dolawo dome, dekɔnu vovovo tɔwo dome, subɔsubɔha, kple dunyaheha vovovo me—be woazu xexeame godoo ƒe nɔvisihabɔbɔ vavã si wɔ ɖeka, si me fuléle mele o.—Kpɔ aɖaka siwo kpe ɖe nyatia ŋu.\nWoaɖe Fuléle Ða!\nÐewohĩ àgblɔ be, ‘Ke amesiwo le ƒuƒoƒo aɖe me dzie wòade. Gake esia mana fuléle navɔ keŋkeŋ le míaƒe anyigba bliboa katã dzi o.’ Nyateƒee, ne fuléle mele mewò o hã la, ate ŋu agblẽ nu le ŋuwò kokoko. Eyata ele be míakpɔ Mawu sinu na xexeame godoo ƒe kuxi sia gbɔ kpɔnu vavãtɔ.\nMawu ɖoe be eteƒe madidi o woaɖe fuléle ƒomevi ɖesiaɖe ɖa le anyigba dzi. Nusia adzɔ le dziƒo dziɖuɖu si Yesu fia mí be míado gbe ɖa abia ƒe dziɖuɣi te, ebe míado gbe ɖa be: “Mía Fofo, si le dziƒowo! Wò ŋkɔ ŋuti nakɔ! Wò fiaɖuƒe nava! Woawɔ wò lɔlɔ̃nu le anyigba dzi, sigbe alesi wowɔna le dziƒo ene!”—Mateo 6:9, 10.\nNe woɖo gbedodoɖa ma ŋu bliboe la, nɔnɔme siwo nyɔa fuléle ɖe ame me maganɔ anyi o. Woaɖe nɔnɔme siwo me woléa fu amewo le ɖa. Nunyanya, nyateƒe, kple dzɔdzɔenyenye axɔ ɖe togblẽnyawo, numanyamanya, kple nazãbubu teƒe. Le nyateƒe me le ɣemaɣi la, Mawu ‘atutu aɖatsi sia aɖatsi ɖa le ŋkuwo me, ku maganɔ anyi o, eye konyifafa kple ɣlidodo kple veve aɖeke maganɔ anyi o.’—Nyaɖeɖefia 21:1-4.\nNyanyui aɖe li fifi laa gɔ̃ hã! Kpeɖodzi siwo ŋu ɖikeke aɖeke mele o la li siwo fia be míele ‘ŋkeke mamlɛawo’ me. Eyata míate ŋu aka ɖe edzi be eteƒe madidi o mawumavɔ̃mavɔ̃ ƒe fuléle abu le anyigba sia dzi. (Timoteo II, 3:1-5; Mateo 24:3-14) Le xexe si ƒe ŋugbe Mawu do me la, nɔvisiléle ƒe nɔnɔme vavãtɔ anɔ anyi elabena woana ameƒomea nagade blibo.—Luka 23:43; Petro II, 3:13.\nGake mehiã be nàlala ɣeyiɣi ma naɖo hafi nàse vivi na nɔvisiléle vavãtɔ o. Le nyateƒe me, abe alesi wòdze le aɖaka siwo kpe ɖe nyatia ŋu me ene la, Kristotɔwo ƒe lɔlɔ̃ kpɔ nɔƒe le ame miliɔn geɖe ƒe dzi me xoxo, si anye ne fulélee anɔ wo me hafi. Míele wò hã kpem be nàva nɔ nɔvisihabɔbɔ lɔ̃ame sia me!\n“Anye ne Nukae Yesu Awɔ?”\nYevu etɔ̃ aɖewo siwo le Texas kɔƒenuto aɖe me le United States dze James Byrd, Jr., si nye ameyibɔ dzi le June 1998 me. Wokplɔe yi teƒe didi aɖe si amewo mele o heƒoe, eye wode kɔsɔkɔsɔ eƒe afɔwo ƒo ƒu. Wode kae ɖe ʋu aɖe ŋu eye wohee le mɔ dzi kilometa atɔ̃ vaseɖe esime ametia va lɔ glikpɔ si woɖo ɖe mɔdodoa to. Woyɔ wɔna sia be enye ƒe ewo siawo (ƒe 1990 ƒeawo) ƒe fuléle me hlɔ̃dodo dziŋɔtɔ kekeake.\nJames Byrd nɔvinyɔnu etɔ̃ nye Yehowa Ðasefowo. Susu kae wobuna ɖe hlɔ̃nu dziŋɔ sia wɔlawo ŋu? Nya si wotsɔ nusɔsɔe gblɔ enye be: “Be woafia fu ame ƒe lɔlɔ̃tɔ ahade kae wòaku la na wotsia yaa hesea veve manyagblɔ. Nukae ame awɔ le anyra vɔ̃ɖi sia ta? Meva tame na mí be míawɔ wɔɖenui, agblɔ dɔmevenyawo, alo fuléle naɖo mía me míakaka ameŋugblẽnyawo o. Nusi va tame na mí enye be: ‘Anye ne nukae Yesu awɔ? Aleke wòawɔ nu ɖe eŋui?’ Ŋuɖoɖoa dze ƒã. Anye ne ŋutifafa kple mɔkpɔkpɔ nyae wòagblɔ.”\nŊɔŋlɔ siwo kpe ɖe wo ŋu be womeɖe mɔ fuléle ho ɖe woƒe dzime o dometɔ ɖeka enye Romatɔwo 12:17-19. Apostolo Paulo ŋlɔ be: “Migaɖo vɔ̃ vɔ̃ teƒe na ame aɖeke o, . . . ne ate ŋu anye, nusi ke atso mia gome la, minɔ anyi kple amewo katã le ŋutifafa me! Migabia hlɔ̃ na mia ɖokui o, nye lɔlɔ̃tɔwo, ke miɖe mɔ na dziku la boŋ, elabena woŋlɔ ɖi bena: ‘Tɔnyee nye hlɔ̃biabia, nye la maɖo eteƒe, Aƒetɔ la gblɔe.’”\nWoyi edzi be: “Míeɖo ŋku nyateƒenya siwo wogblɔ le míaƒe agbalẽwo me dzi be numadzɔmadzɔwɔwɔ alo hlɔ̃dodo aɖewo adzi ŋɔ ale gbegbe be asesẽ ŋutɔ be woagblɔ be, ‘Metsɔe ke wò’ eye woaɖe asi le nyaa ŋu. Tsɔtsɔke le go siawo me abia ko be woaɖe asi le dziku ŋu be ame nate ŋu ayi eƒe agbenɔnɔ dzi ale be woagava dze ŋutilãmedɔ alo tagbɔdɔ aɖeke le dzikuléleɖedɔme ta o.” Kpeɖodzi wɔdɔɖeamedzi ka gbegbee nye si si ɖe ŋusẽ si le Biblia si be wòaxe mɔ na fuléle sesẽ ƒe aƒexɔxɔ ɖe ame me!\nFuléle Trɔ Zu Xɔlɔ̃wɔwɔ\nLe ƒe siawo me la, ame gbogbo aɖewo ʋu yi Greece va le dɔ dim. Gake alesi ganyawo le gbegblẽm ɖe edzi wɔe be dɔwɔɖui kpɔkpɔ dzi ɖe kpɔtɔ, eye nusia na dɔdidi nu va sẽ ɖe edzi. Ewɔe be fuléle gã aɖe va le gbevovovodolawo dome ɖe wo nɔewo ŋu. Nusia ƒe kpɔɖeŋu vevi ɖekae nye hoʋiʋli si le Albania kple Bulgaria tɔ siwo ʋu va afima dome. Hoʋiʋli sesẽ ɖo ameha eve siawo dome le Greece ƒe akpa geɖe.\nLe du si nye Kiato me, le Peloponnisos ƒe dzieheɣedzeƒe gome la, Bulgaria-ƒome aɖe kple Albania-ŋutsu aɖe te Biblia sɔsrɔ̃ kple Yehowa Ðasefowo eye wova nya wo nɔewo. Biblia ƒe gɔmeɖosewo ŋudɔwɔwɔ na fuléle si nɔa gbevovovodolawo ƒe ƒuƒoƒo eve siawo me tɔwo dome nu va fa. Ewɔe hã be nɔvisiléle vavãtɔ ƒe xɔlɔ̃wɔwɔ va ɖo amesiawo dome. Ivan, si nye Bulgariatɔ kpe ɖe Loulis, Albaniatɔ la ŋu gɔ̃ hã be wòkpɔ xɔ ɖe eya Ivan ƒe aƒe xa. Zi geɖe la, ƒome eve siawo naa nuɖuɖu kple nunɔamesi ʋɛ siwo le wo si la wo nɔewo. Ŋutsu eveawo nye Yehowa ƒe Ðasefo xɔnyɔnyrɔwo fifia eye wowɔa dɔ aduadu le gbeƒãɖeɖe nyanyuia me. Ðikeke mele eme o be nutoa me tɔwo kpɔa Kristotɔwo ƒe xɔlɔ̃wɔwɔ sia.\nWoaɖe fuléle ƒomevi ɖesiaɖe ɖa le anyigbaa dzi le Mawu ƒe Fiaɖuƒea te\nƉoe Ɖe Amewo Ɖoe Ɖe Amewo Mɔ Ðeka Kolia si Dzi Woato Aɖe Fuléle Ða\nw00 8/15 axa 4-7


Aleke Nye Dzedzeme Le? | Sɔhɛwo Biana Be\nGBE BUBU Afrikaans Albanian Alur Amerika Tokunɔgbe Amharic Arabic Arabic (Lebanon) Armenian Armenian (West) Azerbaijani Azerbaijani (Cyrillic) Batak (Toba) Bicol Bislama Brazil Tokunɔgbe Bulgarian Cambodian Cebuano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Croatian Czech Dangme Danish Dutch Ecuador Tokunɔgbe Estonian Eŋlisi Eʋegbe Fijian Finnish Fon Frafra Franse Georgian German Greek Gun Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Javanese Kabuverdianu Kazakh Kazakh (Arabic) Kekchi Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Luganda Luo Malagasy Malay Malayalam Maltese Mam Mapudungun Maya Mexico Tokunɔgbe Mongolian Myanmar Nepali Norwegian Okpe Oromo Ossetian Papiamento (Curaçao) Persian Pidgin (West Africa) Poland Tokunɔgbe Polish Portuguese Portuguese (Portugal) Punjabi Punjabi (Shahmukhi) Quechua (Bolivia) Quiche Quichua (Chimborazo) Quichua (Imbabura) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spain Tokunɔgbe Spanish Sranantongo Swahili Swedish Tagalog Tahitian Tatar Telugu Tetun Dili Thai Tigrinya Tiv Tsonga Turkish Twi Tzeltal Tzotzil Ukrainian Urdu Urhobo Venda Venezuela Tokunɔgbe Vietnamese Waray-Waray Wolaita Xhosa Yoruba Zulu\nNu ka tae wòle ne nàtsi dzi ɖe nu siwo nèdona la ŋu? Elabena míaƒe nudodowo ƒoa nu tso mía ŋu. Nya kae wò nudodowo gblɔna tso ŋuwò?\nAwudodo ƒe atsyãwo ƒe vodada gã etɔ̃ kple ale si nàwɔ aƒo asa na wo\nNu si hawòtiwo gblɔ\nVodada #1: Mɔɖeɖe be nyakakamɔnuwo naɖo awu si nàdo la na wò.\nSɔhɛ aɖe si ŋkɔe nye Theresa gblɔ be: “Ɣeaɖewoɣi la, awu siwo le tsia dzi fifia dzɔa dzi nam, elabena wole boblo dom wo vevie. Ne awu ƒe atsyã siwo dom ame geɖewo le va xɔ susu me na wò la, anɔ bɔbɔe be nàdze wo yome.”\nMenye nyɔnuviwo dzi koe boblododowo kpɔa ŋusẽ ɖo o. Agbalẽ aɖe (The Everything Guide to Raising Adolescent Boys) gblɔ be: “Ŋutsuviwo hã tsia dzi ɖe awudodo ƒe atsyãwo ŋu. Wometsina hafi asitsalawo dzea woƒe susu hehe yi asitsanuwo dzi o.”\nMɔ Nyuitɔ: Biblia gblɔ be: “Ðekemanyala xɔa nya sia nya dzi sena, ke aɖaŋudzela léa ŋku ɖe eƒe afɔɖeɖewo katã ŋu.” (Lododowo 14:15) Le ɖekawɔwɔ me kple Biblia me mɔfiame ma la, da awudodo ƒe atsyã siwo dzena le boblododowo me la kpɔ nyuie. Le kpɔɖeŋu me, ne wole boblo dom awu ƒe atsyã aɖe eye wogblɔ le eŋu be awua nana ame ƒe nu léa dzi na ame alo be edodo ana amewo naku ɖe dziwò la, ke bia ɖokuiwò be:\n‘Ame ka tututue wòɖea vi na ne mele awu ƒe atsyã mawo yome?’\n‘Agbe ka ƒomevi nɔlae wòana amewo nabum?’\n‘Ðe agbe ma ƒomevi ɖɔ ame si menye kple nu si dzi mexɔ se ŋutɔŋutɔa?’\nAɖaŋuɖoɖo: Lé ŋku ɖe awuwo ƒe atsyã siwo wodoa bobloe kple nyakakamɔnu siwo hea susu yia awu mawo dzi la ŋu kwasiɖa ɖeka ko. Agbenɔnɔ ka ƒomevi ƒe dzie wodea ƒo? Ðe wòdzena le wo ŋu be woto ayemɔ aɖe dzi le didim be nàse le ɖokuiwò me be ehiã be wò awudodowo nanɔ atsyã ƒomevi aɖewo koŋ mea? Sɔhɛ aɖe si ŋkɔe nye Karen gblɔ be: “Ame geɖewo le didim be yewoƒe dzedzeme, awudodowo kple nɔnɔme nade blibo.” Boblodola siwo nya be didi sia le amewo me la tɔa ŋku sɔhɛwo, siwo nye ame siwo wotea ŋu léna bɔbɔe.”\nVodada #2: Amewo yome dzedze.\n“Sɔhɛ aɖe si ŋkɔe nye Manuel gblɔ be: “Ne awu aɖe va tsia dzi la, ke ame sia ame adi be yeado awu ƒe atsyã ma. Ne mèdo awu ƒe atsyã ma o la, amewo ako wò.” Sɔhɛ aɖe si ŋkɔe nye Anna hã lɔ̃ ɖe nya sia dzi. Egblɔ be: “Menye atsyã la ŋutɔ ŋue nya ku ɖo o, ke ale si nàwɔ adze amewo ŋue nye nya.”\nMɔ Nyuitɔ: Biblia gblɔ be: “Midzudzɔ agbenɔnɔ ɖe nuɖoanyi sia ƒe nɔnɔme nu.” (Romatɔwo 12:2) Le ɖekawɔwɔ me kple nuxlɔ̃ame sia la, lé ŋku ɖe wò awuwo ŋu eye nàbia ɖokuiwò be:\n‘Nu kae nye nu vevitɔ si kpɔa ŋusẽ ɖe awu siwo tɔgbi medina be mado la dzi?’\n‘Ðe ale asi adzɔha siwo wɔa awu siwo medona la xɔ ŋkɔe lae nɔa vevie nama?’\n‘Ðe medi be amewo nalɔ̃ nye nya le awu siwo medona ta?’\nAɖaŋuɖoɖo: Le esi nàna susu eve ko nanɔ asiwò ku ɖe awudodo ŋu—eyae nye be, ne yedo awu ƒe atsyã siwo le tsia dzi la amewo alɔ̃ yeƒe nya, gake ne yedo atsyã xoxowo la, amewo malɔ̃ yeƒe nya o ɖeɖe—la, anyo be nàbu susu etɔ̃lia sia hã ŋu: ka ɖe ɖokuiwò dzi eye nàɖe dzi ɖi. Ne èdo awu heɖe dzi ɖi la, ana nàvo le ɖokuiwò me.\nVodada #3: Bubu be ne yedo awu wònyɔ dzodzro ɖe amewo mee nye nyuitɔ.\nNyɔnuvi aɖe si ŋkɔe nye Jennifer gblɔ be: “Le nyateƒe me la, edzroam ɣeaɖewoɣi be mado awu si anyɔ dzodzro ɖe ame me. Awuwo abe awu kpuiwo, awu miamiawo alo awu si me ameti bliboa nɔa dzedzem le ene.”\nMɔ Nyuitɔ: Biblia gblɔ be: “Migana miaƒe atsyɔ̃ɖoɖo nanye gota gome tɔ . . . o, ke boŋ mina wòanye dzi me ƒe ame ɣaɣla.” (1 Petro 3:3, 4) Le ɖekawɔwɔ me kple nuxlɔ̃ame sia la, nu kae ana ame ƒe nu nalé dzi na amewo wu—gotagomenyonyo loo alo ememenyonyo ye?\nAɖaŋuɖoɖo: Wogblɔna be ‘atsyã si dzɔa dzi na wò wu’ lae sɔ na wò. Nyateƒeae nye be ame geɖewo megada asi ɖe nya ma dzi egbea o. Gake bu eŋu kpɔ:\nÈɖo dze kple ame aɖe kpɔ eye eya ɖeka xɔ nya katã gblɔ eye wònɔ nu ƒom fũu tso eɖokui ŋua? Nublanuitɔe la, amea ŋutɔ menya kura be yeƒe nuwɔna te ɖe dziwò o!\nSɔhɛ ŋutsuvi aɖe le susu hem yi awu si wòdo dzi eye esia ku dzi na sɔhɛ bubuawo\nNe èdzrana ɖo ɖekematsɔlemetɔe la, ke àɖi ame ma. Wò nudodowo ana amewo nasusui be ele gbɔgblɔm be, ‘Kpɔm ɖa,’ eye esia ana wò ŋutɔ nàdo kpo vovo le ɖokuiwò me alo wò susu katã nanɔ ɖokuiwò ŋu loo alo eve siaa. Ana wòadze na amewo hã be èdi be ame sia ame ƒomevi ƒe susu nava ye dzi faa—ame gblẽkuwo hã le eme.\nLe esi nànɔ boblo dom nane si dzram mèle o teƒe la, dzra ɖo nyuie. Sɔhɛ aɖe si ŋkɔe nye Monica gblɔ be: “Be nàdzra ɖo nyuie la, esia mele fiafiam be nàdzra ɖo abe mamawò ene o. Nu si wòfia koe nye be nàdzra ɖo wòade bubu ɖokuiwò kple ame bubuwo ŋu.”\n“Meƒle awu siwo lolo wum vie, menye le esi mekpɔ lãme ta o, ke boŋ nyemedi be nye awuwo namiam kpaɖii o. Gake màhase o ɖe, ɖe amewo va nɔ biayem boŋ be ɖe mele ku ɖim hã! Ðe awudodo ɖe nɔnɔme nyui me nana ame ganya kpɔna ɖe edzi boŋ.”—Breanna.\n“Le nyateƒe me, ne medo awu ɖe nɔnɔme nyui me la, enana mevona le ɖokuinye me wu. Awudodo ɖe nɔnɔme nyui me nana awua nya kpɔna le ŋunye, eye wònana hã be meɖea dzi ɖi le afi sia afi si meyi. Mate ŋu ana amewo nanya be Kristotɔe menye, eye nyemavɔ̃ be nye dzadzraɖo mesɔ ɖe nye dzixɔsewo nu o.”—Keren.\nLé Ŋku Ðe Ðokuiwò Ŋu Kpɔ\nSɔhɛ geɖewo susuna be ame siwo yewodi be yewoanye lae yewonye evɔ womenyana be ame siwo woɖena fiana le filmwo me ƒe nuwɔnawoe le ŋusẽ kpɔm ɖe yewo dzi o.\nÐe film-memewo sɔsrɔ̃ ate ŋu awɔe be nuwò madzɔ dzi na amewo oa?\nƉoe Ɖe Amewo Ɖoe Ɖe Amewo Aleke Nye Dzedzeme Le?


GBE BUBU Albanian Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse Ga German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Persian Polish Portuguese Rarotongan Romanian Samoan Setswana Shona Silozi Sinhala Slovak Slovenian Spanish Sranantongo Swahili Tagalog Thai Tsonga Turkish Ukrainian Urdu Vietnamese\nÐE NÈBIA ɖokuiwò kpɔ be aleke etsɔme ava nɔ na ye kple yeƒe ame veviwoe mahã? Ame geɖe kea to ɖe nyadzɔdzɔwo ŋu alo kea ŋku ɖe wo me be yewoanya alesi xexeame ƒe nudzɔdzɔwo akpɔ ŋusẽ ɖe yewo dzii. Gake toɖoɖo Mawu ƒe Nya si tso gbɔgbɔ me nana míesea nuwo gɔme nyuie. Nusita wòle alea ɖoe nye be Biblia gblɔ nusiwo le dzɔdzɔm le anyigba dzi fifia kple esiwo ava dzɔ le etsɔme siaa ŋu nyawo ɖi xoxoxo.\nLe kpɔɖeŋu me, esime Yesu Kristo nɔ anyigba dzi la, egblɔ nya geɖe tso Mawufiaɖuƒea ŋu. (Luka 4:43) Esɔ be amesiwo nɔ eƒe nyawo sem la di be yewoanya ɣeyiɣi si me Fiaɖuƒe wɔnuku ma ava. Eyata esime wòsusɔ ŋkeke etɔ̃ ne woawu Yesu madzemadzee la, eƒe nusrɔ̃lawo biae be: “Ka enye wò vava la [le fiaɖuƒe ŋusẽ me] kple xexeame ƒe nuwuwu la ƒe dzesii?” (Mateo 24:3) Yesu na wonya be Yehowa ɖeka hɔ̃ koe nya ɣeyiɣi si tututu dzi Fiaɖuƒea ate anyigbaa dzi ɖuɖu bliboe. (Mateo 24:36; Marko 13:32) Ke hã, Yesu Kristo ŋutɔ kple ame bubuwo gblɔ nudzɔdzɔ aɖewo, siwo aɖee fia be yele dzi ɖum le Fiaɖuƒeŋusẽ me la, ŋu nya ɖi.\nHafi míadzro dzesi siwo le dzedzem ŋutɔŋutɔ siwo ɖee fia be míele fifi nuɖoanyia ƒe “ŋkeke mamlɛawo” me me la, mína míalé ŋku ɖe nane si dzɔ le dziƒo la ŋu kpuie. (Timoteo II, 3:1) Yesu Kristo zu Fia le dziƒo le ƒe 1914 me. * (Daniel 7:13, 14) Esi Yesu nya xɔ Fiaɖuƒeŋusẽ teti ko la, eɖe afɔ aɖe. Biblia gblɔ na mí be: “Aʋa dzɔ le dziƒo: Mixael kple eƒe dɔlawo yi aʋa wɔ ge kple ʋɔ driba la. Eye ʋɔ driba la kple eƒe dɔlawo wɔ aʋa la.” (Nyaɖeɖefia 12:7) Yesu Kristo si zu Fia le dziƒo lae nye “Mixael, mawudɔla gã la.” * (Yuda 9; Tesalonikatɔwo I, 4:16) Ʋɔ driba lae nye Satana Abosam. Nukae do tso aʋawɔwɔ sia me na Satana kple mawudɔla vɔ̃ɖi, siwo nye gbɔgbɔ vɔ̃, siwo dze eyome la? Woɖu wo dzi le aʋa la me, eye wotsɔ wo “ƒu gbe,” alo nyã wo tso dziƒo, ɖo ɖe anyigba dzi. (Nyaɖeɖefia 12:9) Eyata “dziƒowo kple amesiwo nɔ wo me,” siwo nye mawudɔla wɔnuteƒewo la, kpɔ dzidzɔ. Amegbetɔwo ya mekpɔ dzidzɔ ma tɔgbe o. Biblia gblɔe ɖi be: “Baba na anyigba . . . elabena Abosam ɖi va mia gbɔ, eye dzi le ekum ŋutɔ; elabena enyae be, vovoɣi vi aɖe ko yekpɔ.”—Nyaɖeɖefia 12:12.\nEsɔ be wodo baba na anyigba, elabena Satana he fukpekpe kple nuteɖeamedzi geɖe va anyigbadzinɔlawo dzi le eƒe dzikua ta. Ke hã, “vovoɣi vi aɖe” koe wòkpɔ hena esia wɔwɔ. Vovoɣi siae Biblia yɔ be “ŋkeke mamlɛawo.” Míate ŋu akpɔ dzidzɔ be Abosam ƒe ŋusẽ kpɔkpɔ ɖe anyigbaa dzi nu ayi kpuie. Gake kpeɖodzi kae li be míele ŋkeke mamlɛawo me vavã?\n^ mm. 4 Kpɔ Gbetakpɔxɔ, July 15, 2006, axa 6-7.\n^ mm. 4 Ne èdi nyatakaka bubuwo la, ekema kpɔ Nuka Tututue Nye Biblia ƒe Nufiafia?, si Yehowa Ðasefowo ta, axa 218-19.\nƉoe Ɖe Amewo Ɖoe Ɖe Amewo Ɣekaɣie Nye “Ŋkeke Mamlɛawo”?\nw06 9/15 axa 2-3


Aleke Mawu Bua Ŋutasẽnuwɔnawoe?\nNyɔ! | August 8, 2002\nGBE BUBU Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Samoan Sepedi Setswana Slovak Slovenian Spanish Swahili Swedish Turkish Ukrainian\nŊ UTASESẼ bɔ eye edzɔna le mɔ vovovo nu. Le aʋawɔwɔ me megbe la, bubuwo dzɔna le kamedefefewo, atikevɔ̃ɖizazã, nuvlowɔhawo, sukuwo kple dɔwɔƒewo kpakple modzakaɖeɖe me. Edze abe aƒemeŋutasesẽ bɔ ɖe ƒome geɖewo me ene. Le kpɔɖeŋu me, numekuku aɖe si wowɔ nyitsɔ laa ɖee fia be le Canada la ŋutsu kple nyɔnu miliɔn 1.2 nyea amesiwo woa ŋutɔwo srɔ̃wo wɔ nu vevii ne mede ɖeke o la zi ɖeka ya teti le ƒe atɔ̃ siwo va yi nyitsɔ laa me. Numekuku bubu ƒo nya ta be amesiwo ƒoa wo srɔ̃wo dometɔ 50 le alafa me wɔa anyra le wo viwo hã ŋu.\nÐikekemanɔmee la, ŋutasẽnuwɔna siawo blea fu lãme na wò abe alesi wòwɔna na ame geɖewo ene. Ke hã ŋutasesẽ va zu nu vevitɔ le modzakaɖeɖe geɖe siwo li egbea me. Menye sinima fefe siwo woɖena be woasusui be ŋutasẽnu ŋutɔŋutɔe wònye ɖeɖekoe dzroa amewo o ke boŋ wolɔ̃a ŋutasẽnu ŋutɔŋutɔ siwo woɖena fiana le television dzi hã kpɔkpɔ. Kɔdada kple kamedefefe si me wowɔa ŋutasẽnu le nye nusiwo ŋu amewo kpɔa dzidzɔ ɖo vevie le dukɔ geɖewo me. Gake aleke Mawu bua ŋutasẽnuwɔnawoe?\nŊutasẽnuwɔwɔ Ŋutinya Li tso Blema Ke\nŊutasẽnuwɔwɔ li tso blema ke. Ŋutasẽnu gbãtɔ si amegbetɔ wɔ woŋlɔ ɖe Biblia me dze le Mose I, 4:2-15. Adam kple Xawa ƒe vi gbãtɔ Kain ʋã ŋu nɔvia Abel eye wòwui tagbɔsesẽtɔe. Nukae Mawu wɔ tso eŋu? Biblia la gblɔ be Yehowa Mawu he to na Kain vevie le esi wòwu nɔvia ta.\nMose I, 6:11 xexlẽ fia be le nudzɔdzɔ sia megbe ƒe 1,500 kple edzivɔ la, “nu vlo wɔwɔ xɔ” anyigba la dzi. Nukae Mawu gawɔ tso eŋu? Yehowa de se na ame dzɔdzɔe Noa be wòakpa aɖakaʋu si akpɔ woa kple eƒe ƒomea ta ne ehe tsiɖɔɖɔ va anyigba dzi si ‘atsrɔ̃’ ame vlo mawo. (Mose I, 6:12-14, 17) Gake nukae na be amesiwo nɔ anyi ɣemaɣi lɔ̃a ŋutasẽnuwɔwɔ alea gbegbe ɖo?\nGbɔgbɔvɔ̃wo ƒe Ŋusẽkpɔɖeamedzi\nMose ƒe Agbalẽ Gbãtɔ me ŋutinya ɖee fia be mawuvi siwo nye mawudɔla dzeaglãwo trɔ wo ɖokui ɖe amegbetɔwo ƒe nɔnɔme nu, ɖe nyɔnuwo, hedzi viwo. (Mose I, 6:1-4) Wo vi siwo woyɔna be Nefilimwo nye ame dzɔtsu xɔŋkɔwo. Wo fofo siwo nye gbɔgbɔmemewo ƒe ŋusẽkpɔɖeamedzi na woawo hã va zu anyrawɔlawo. Esi tsiɖɔɖɔa ɖe anyigba la, anyrawɔla vɔ̃ɖi siawo ku. Gake anɔ eme be gbɔgbɔvɔ̃awo trɔ woƒe nɔnɔme eye wotrɔ yi dziƒonutowo me.\nBiblia na eme kɔ ƒã be tso ɣemaɣi la, mawudɔla dzeaglã siawo ƒoa nya ɖe amegbetɔwo nu vevie. (Efesotɔwo 6:12) Woyɔ wo kplɔla Satana be “amewula” gbãtɔ. (Yohanes 8:44) Eyata esɔ be woayɔ nuvlowɔwɔ si yia edzi le anyigba dzi be gbɔgbɔ vɔ̃ tɔ, alo Satana tɔ.\nBiblia la xlɔ̃ nu ku ɖe ŋutasẽla la ƒe amebeble ŋuti. Egblɔ le Lododo 16:29 be: “Ŋutasẽla blea ehavi nu, eye wòkplɔnɛ toa mɔ manyomanyo dzi.” Egbea la woble ame geɖewo wodea nuvlowɔwɔ dzi, doa alɔe, hewɔnɛ. Gakpe ɖe eŋu la, woble ame miliɔn geɖe nu be wokpɔ dzidzɔ ɖe modzakaɖeɖe siwo kafua ŋutasẽnuwɔwɔ ŋu. Woate ŋu azã nya si dze le Psalm 73:6 ɖe egbegbe ƒe dzidzimea ŋu wòasɔ. Hakpala la gblɔ be: “Dada enye woƒe kɔdzonu, eye wotsyɔ ŋutasesẽ abe avɔ ene.”\nMawu Léa Fu Ŋutasẽnuwɔwɔ\nAleke wòle be Kristotɔ nanɔ agbe le xexe si me ŋutasesẽ bɔ ɖo mee? Biblia ŋutinya si ku ɖe Yakob kple via Simeon kpakple Lewi ŋu na mɔfiame nyui aɖe mí. Wo nɔvinyɔnu Dina lɔ̃a hadede kple agbegbegblẽnɔla siwo nɔ Sixem. Esia na Sixemtɔ aɖe dɔ egbɔ sesẽe. Simeon kple Lewi ɖo eteƒe na wo to Sixem-ŋutsuwo katã wuwu nublanuimakpɔmakpɔtɔe me. Emegbe Mawu ƒe gbɔgbɔ ʋã Yakob woƒo fi de viawo le woƒe dziku helĩhelĩa ta kple nya siawo be: “Simeon kple Lewi la, nɔviwoe, wotsɔ lãnu do hlɔ̃e. Nye luʋɔ made woƒe adaŋu me o, eye nye dzi mabɔ ha kple wo o.”—Mose I, 49:5, 6.\nEsia tae Kristotɔwo ƒoa asa na hadede kple amesiwo dɔa alɔ nuvlowɔwɔ alo wɔnɛ. Eme kɔ ƒã be Mawu léa fu amesiwo dea nuvlowɔwɔ dzi. Biblia gblɔ be: “Yehowa doa ame dzɔdzɔe kpɔna, ke eƒe luʋɔ léa fu ame vɔ̃ɖi kple amesi lɔ̃a ŋutasẽnuwɔwɔ.” (Psalmo 11:5) Woxlɔ̃ nu Kristotɔwo be woaƒo asa na dɔmedzoedodo, kple amedzudzu gɔ̃ hã.—Galatiatɔwo 5:19-21; Efesotɔwo 4:31.\nÐe Ŋutasesẽ Nu Ava Yia?\nBlema nyagblɔɖila Xabakuk bia Yehowa Mawu be: ‘Vaseɖe ɣekaɣie mado ɣli na wò le ŋutasesẽ ta?’ (Xabakuk 1:2) Ðewohĩ èbia nya ma ƒomevi kpɔ. Mawu ɖo eŋu na Xabakuk hedo ŋugbe be yeaɖe “ame vɔ̃ɖi” la ɖa. (Xabakuk 3:13) Yesaya ƒe nyagblɔɖigbalẽa hã naa mɔkpɔkpɔ ame. Mawu do ŋugbe le afima be: “Womase ŋutasesẽ ŋkɔ le wò anyigba dzi azɔ o kple tsɔtsrɔ̃ kpakple gbegblẽ ŋkɔ le wò liƒowo dzi o.”—Yesaya 60:18.\nYehowa Ðasefowo ka ɖe edzi be eteƒe madidi o Mawu aɖe ŋutasẽnuwɔwɔ ƒomeviwo katã ɖa le anyigba dzi tsɔ kpe ɖe amesiwo wɔnɛ ŋu. Le ɣemaɣi la, le esi teƒe be ŋutasẽnuwɔwɔ naxɔ anyigba dzi la, “sidzedze Yehowa ƒe ŋutikɔkɔe ayɔ anyigba dzi taŋ, abe alesi tsi yɔ atsiaƒui ene.”—Xabakuk 2:14.\nŊutasẽnuwɔwɔ dze egɔme esi Kain wu nɔvia Abel\nƉoe Ɖe Amewo Ɖoe Ɖe Amewo Aleke Mawu Bua Ŋutasẽnuwɔnawoe?\ng02 8/8 axa 12-13\nTsatsadada—Enye Nusi Doa Dzidzɔ Na Amewo Le Xexeame Godoo\nƑo Asa Na Tsatsadada Ƒe Mɔ̃ La\nMeɖu Vidzidzi Megbe Blanuiléle Dzi\nWole Nu Geɖe Srɔ̃m—Gake Womewɔ Tɔtrɔ Boo Aɖeke O\nDukɔwo Mele Naneke Srɔ̃m Vaseɖe Fifia O\nNusɔsrɔ̃ tso Ƒe Alafa Gbãtɔ me Kristotɔwo Gbɔ\nƑewuivi Siwo Alɔ̃ Mesuna O—Nusi Ŋu Woatsi Dzi Ðo Yea?\nAleke Mawɔ Nye Dzedzeme Naganyo Ðe Edzi?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! August 8, 2002\nƉoe Ɖe Amewo Ɖoe Ɖe Amewo NYƆ! August 8, 2002\nNYƆ! August 8, 2002


1 Mose 32 | Biblia Le Internet Dzi | Xexe Yeye Gɔmeɖeɖe\nMawudɔlawo va do go Yakob (1, 2)\nYakob dzra ɖo be yeado go Esau (3-23)\nYakob te kame kple mawudɔla (24-32)\nWotrɔ ŋkɔ na Yakob be Israel (28)\n32 Eye Yakob hã gayi eƒe mɔzɔzɔa dzi, eye Mawu ƒe dɔlawo va do goe. 2 Esi Yakob kpɔ wo la, egblɔ enumake be: “Mawu ƒe asaɖae nye esia!” Eya ta ena ŋkɔ teƒe ma be Mahanayim.* 3 Eye Yakob dɔ amewo ɖo ɖe eŋgɔ ɖe nɔvia Esau gbɔ le Seir-nyigba,+ si nye Edom-nyigba*+ la dzi, 4 eye wòde se na wo be: “Ale miagblɔ na nye aƒetɔ Esau ye nye esi, ‘Ale wò dɔla Yakob gblɔe nye esi: “Menɔ Laban gbɔ* ʋuu va se ɖe fifia.+ 5 Nyiwo kple tedziwo, alẽwo kple subɔviŋutsuwo kpakple subɔvinyɔnuwo va su asinye,+ eye medɔ ame be woava gblɔe na nye aƒetɔ be nàve nunye.”’” 6 Emegbe ame dɔdɔawo gbugbɔ va Yakob gbɔ gblɔ be: “Míedo go nɔviwò Esau, eye edze mɔ gbɔna kpe wò ge, eye ŋutsu alafa ene le eŋu.”+ 7 Eye Yakob vɔ̃ ŋutɔ hetsi dzodzodzoe.+ Eya ta ema eƒe amewo kple alẽhawo kple nyiawo kpakple kposɔawo ɖe hatsotso eve me. 8 Eye wògblɔ be: “Ne Esau dze hatsotso ɖeka dzi la, ekema hatsotso evelia asi adzo.” 9 Emegbe Yakob gblɔ be: “Oo, fofonye Abraham ƒe Mawu kple fofonye Isak ƒe Mawu, Oo Yehowa, wò, ame si gblɔ nam be, ‘Trɔ yi wò anyigba dzi kple ƒowòmeawo gbɔ, eye mawɔ nyui na wò,’+ 10 nyemedze na lɔlɔ̃ gã si nèɖe fiam kple ale si gbegbe nèwɔ nuteƒe na wò subɔla la o,+ elabena nye atizɔti koe nɔ asinye esi metso Yordan, ke azɔ meva zu hatsotso eve.+ 11 Meɖe kuku, ɖem+ tso nɔvinye Esau si me, elabena mele vɔvɔ̃m be ava dze nye kple vinɔawo kple wo viwo siaa dzi.+ 12 Evɔ wò ŋutɔ ègblɔ be: ‘Mawɔ nyui na wò godoo, eye mana wò dzidzimeviwo nanɔ abe ƒutake, si sɔ gbɔ ale gbegbe be womate ŋu axlẽe o la ene.’”+ 13 Eye wòtsi afi ma dɔ. Eye wòɖe nunana tso nu siwo su esi la me ɖo ɖe nɔvia Esau:+ 14 gbɔ̃nɔ alafa eve kple gbɔ̃tsu blaeve, alẽnɔ alafa eve kple agbo blaeve, 15 kposɔ blaetɔ̃ siwo le no nam wo viwo, nyinɔ blaene kple nyitsu ewo, tedzinɔ blaeve kple tedzitsu ewo.+ 16 Eye wòtsɔ lãha vovovoawo de asi na eƒe subɔviwo hatsotso hatsotso, eye wògblɔ na eƒe subɔviawo be: “Midze ŋgɔnye miayi aɖatso tɔa, eye mina dometsotso nanɔ lãha kple lãha dome.” 17 Ede se hã na gbãtɔ be: “Ne nɔvinye Esau do go wò, eye wòbia wò be, ‘Ame ka ƒe amee nènye, afi ka yim nèle, eye ame ka ƒe nuwoe nye esiawo le ŋgɔwò?’ hã la, 18 ekema nàgblɔ be: ‘Wò dɔla Yakob tɔe. Nunanae wònye wòɖo ɖe nye aƒetɔ Esau,+ eye kpɔ ɖa, eya ŋutɔ hã le mía megbe gbɔna.’” 19 Eye wòde se na evelia, na etɔ̃lia, kple ame siwo katã dze lãhaawo yome hã be: “Alea tututu miagblɔ na Esau ne miedo goe. 20 Eye migblɔ hã be, ‘Wò dɔla Yakob le mía megbe gbɔna.’” Elabena egblɔ be: ‘Ne metsɔ nunanawo do ŋgɔ ɖo ɖee tsɔ kpatae,+ eye meva kpɔe emegbe la, ɖewohĩ axɔm nyuie.’ 21 Ale wotsɔ nunana la tso tɔa dze eŋgɔ, ke eya ŋutɔ tsi asaɖa la me dɔ le zã ma me. 22 Emegbe efɔ le zã ma me, eye wòkplɔ srɔ̃a eveawo+ kple eƒe subɔvinyɔnu eveawo+ hekpe ɖe viaŋutsuvi wuiɖekɛawo ŋu, eye wòtso tɔa le Yabok tɔtsoƒe la.+ 23 Eye wòkplɔ wo hekpe ɖe nu siwo le esi la ŋu tso tɔ la. 24 Mlɔeba Yakob ɖeka susɔ. Eye ŋutsu* aɖe va te kame kplii ʋuu, va se ɖe esime agu dze.+ 25 Esi ŋutsu la kpɔ be yemete ŋu kpe edzi o la, etɔ asi eƒe aligokpeƒe; eye Yakob ƒe aligokpeƒe gli esi wòle kame tem kplii.+ 26 Emegbe egblɔ be: “Ðe asi le ŋunye madzo, elabena agu le dzedzem.” Eɖo eŋu be: “Nyemele asi ɖe ge le ŋuwò nàdzo o, va se ɖe esime nèyram hafi.”+ 27 Eya ta ebiae be: “Ŋkɔwò ɖe?” Eɖo eŋu be: “Yakob.” 28 Eye wògblɔ be: “Womagayɔ wò be Yakob azɔ o, ke boŋ Israel,*+ elabena ète kame kple Mawu+ kpakple amegbetɔ, eye nète ŋui.” 29 Eye Yakob hã biae be: “Meɖe kuku, ŋkɔwò ɖe?” Ke egblɔ be: “Nu ka tae nèle nye ŋkɔ ta biam?”+ Eye wòyrae le afi ma. 30 Eya ta Yakob na ŋkɔ teƒea be Peniel,*+ elabena egblɔ be: “Mekpɔ Mawu ŋkume kple ŋkume, gake metsi agbe.”*+ 31 Ke esi wòɖe Penuel* ɖe megbe teti la, ɣe dze ɖee, gake enɔ tɔtɔm le eƒe alia ta.+ 32 Esia tae Israel-viwo meɖua ka titri si le lãwo ƒe aligokpeƒe la o va se ɖe egbe, elabena etɔ asi ka titri si le Yakob ƒe aligokpeƒe.\n^ Egɔmee nye “Asaɖa Eve.”\n^ Alo, “gbedzi.”\n^ Egɔmeɖeɖe tẽe, “Menye amedzro nɔ Laban gbɔ.”\n^ Egɔmee nye “Ame Si Te Kame Kple Mawu (Kutrikula)” alo “Mawu Te Kame Kplii.”\n^ Egɔmee nye “Mawu Ƒe Ŋkume.”\n^ Alo, “exɔ nye luʋɔ ɖe agbe.”\n^ Esia nye Peniel ƒe ŋkɔ bubu.


Yesu Fɔ Ame Kukuwo Ðe Tsitre—Yairo Vinyɔnua Kple Ame Bubuwo | Biblia Me Ŋutinya\nNYƆNUVI si kpɔm nèle le afisia la xɔ ƒe 12. Yesu lé eƒe asi ɖe asi, eye dadaa kple fofoa wole tsitre ɖe wo gbɔ. Ènya nusita wole dzidzɔ kpɔm nenema? Na míakpɔe ɖa.\nNyɔnuvi la fofo nye ame vevi aɖe, si ŋkɔe nye Yairo. Gbeɖeka la, vianyɔnuvia dze dɔ eye wotsɔe mlɔ aba dzii. Gake dɔa mele kakam ɖe eme nɛ o. Dɔa le nyanyram ɖe edzi boŋ. Yairo kple srɔ̃a woxa nu ŋutɔ, elabena ewɔ abe wo vi nyɔnuvi sue la ɖe wòle kuku ge ene. Eya koe nye nyɔnuvi, si le wo si. Eyata Yairo yi Yesu di ge. Ese nukunu, siwo wɔm Yesu le la ŋkɔ.\nEsi Yairo kpɔ Yesu la, ameha gã aɖe ƒo xlãe. Gake Yairo to ameha la dome hedze klo ɖe Yesu ƒe afɔ nu heɖe kuku nɛ gblɔ be: ‘Vinye nyɔnuvi dze dɔ sesĩe ŋutɔ. Taflatse, va, eye nàna eƒe lãme nasẽ.’ Yesu gblɔ be yele vava ge.\nEsi wonɔ yiyim la, ameha la nɔ wo nɔewo tutum be yewoate ɖe eŋu. Enumake Yesu tɔ hebia be: ‘Amekae ka asi ŋunye?’ Yesu se le eɖokui me be ŋusẽ do le ye me; eyata enya be ame aɖe ka asi ye ŋu. Gake amekae? Nyɔnu aɖe si le dɔ lém hena ƒe 12 sɔŋ lae. Eya hã va heka asi Yesu ƒe awuwo ŋu, eye dɔa vɔ nɛ!\nEsia na Yairo ƒe dzi dze eme, elabena ekpɔ be Yesu ate ŋu ada dɔ na ame bɔbɔe. Gake dɔla aɖe va hegblɔ na Yairo be: ‘Dzudzɔ fuɖeɖe na Yesu. Viwò la ku.’ Yesu se nya la, eye wògblɔ na Yairo be: ‘Mègavɔ̃ o, eƒe lãme asẽ.’\nEsi woɖo Yairo ƒe aƒeme la, ameawo nɔ avi fam kple nuxaxa vevie. Gake Yesu gblɔ be: ‘Migafa avi o. Ðevi la meku o. Alɔ̃ ko dɔm wòle.’ Gake woko Yesu heɖu fewu le eŋu, elabena wonya be ɖevi la ku.\nEmegbe Yesu kplɔ nyɔnuvi la fofo kple dadaa kpakple eƒe apostolo etɔ̃ yi xɔ, si me ɖevia mlɔ la me. Elé eƒe asi hegblɔ be: ‘Tsi tre!’ Eye nyɔnuvia gbɔ agbe abe alesi nèle ekpɔm le afisia ene. Tete wòtsi tre hezɔ azɔli! Ema tae dzi le dadaa kple fofoa dzɔm vevie nenema ɖo.\nMenye esiae nye ame gbãtɔ si Yesu fɔ ɖe tsitre o. Gbãtɔ, si ƒe nya Biblia gblɔ lae nye ahosi aɖe si le Nain la ƒe viŋutsu. Emegbe la, Yesu fɔ Lazaro, Maria kple Marta nɔviŋutsu ɖe tsitre. Ne Yesu le dzi ɖum abe Mawu ƒe fia ene la, afɔ ame kuku geɖewo va agbe mee. Ðe esia mado dzidzɔ na mí oa?\nLuka 8:40-56; 7:11-17; Yohanes 11:17-44.\nEsi Yesu gblɔ be alɔ̃ ko dɔm nyɔnuvi aɖe si ku la le la, amewo koe. Nu kae Yesu nya si woawo ya menya o?\nYesu Fɔ Ahosi Aɖe Viŋutsu Ðe Tsitre\nAme siwo kpɔ nukunu sia teƒe la de dzesi gɔmesese vevi si le eŋu.


GBE BUBU Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Haitian Creole Hiligaynon Hungarian Igbo Italian Korean Lithuanian Malagasy Myanmar Ossetian Persian Polish Portuguese Rarotongan Romanian Sepedi Setswana Slovak Slovenian Sranantongo Swahili Tsonga Turkish Ukrainian\nAleke ŋutsu aɖe si te gbekui (marijuana) kple atama nono tso eƒe sɔhɛ me la te ŋu wɔ va dzudzɔ numame gbegblẽ mawo? Nu kae ʋã nuvlowɔha sẽŋuta aɖe me nɔla aɖe wòte ŋu va ɖu eƒe dziku kple fuléle ameƒomevi bubuwo dzi? Xlẽ nu tso nya siwo wo dometɔ ɖe sia ɖe gblɔ la ŋu nàkpɔ.\nŊKƆ: HEINRICH MAAR\nƑE SI WÒXƆ: 38\nAME SI TƆGBI WÒNYE TSÃ: GBEKUI KPLE ATAMA NOLA\nAGBE SI MENƆ TSÃ: Wodzim le Kazakhstan ƒe anyiehenuto me, le afi si didi tso Tashkent dugã la gbɔ anɔ abe kilometa 120 ene. Yame ƒuna hexɔa dzo le nutoa me; dzoxɔxɔa tea ŋu ɖoa Celsius 45 le dzomeŋɔliwo, eye wòfana miamiamia ɖoa Celsius −10 le vuvɔŋɔliwo—si sɔ nyuie na waingble kple gbekuigble dede.\nDzinyelawo nye Germany vidzidziwo. Wo ame evea wonye Evangelikatɔwo, gake womedea sɔleme o. Ke hã, wofiam menya Aƒetɔ Ƒe Gbedodoɖa la gbɔgblɔ tso tame. Esime mexɔ ƒe 14 la, Yehowa Ðasefowo va srɔ̃a Biblia kple danye kple nɔvinyenyɔnu tsitsitɔ. Gbe ɖeka, mewɔ ɖeka kpli wo esime Ðasefo si srɔ̃a Biblia kple danye la fiae Mawu ƒe ŋkɔ, Yehowa, le eya ŋutɔ ƒe Biblia si do xoxo ŋutɔ la me. Ewɔ dɔ ɖe dzinye ŋutɔ. Dada va dzudzɔ Biblia sɔsrɔ̃, si wɔe be nye ɖetsɔtsɔ le gbɔgbɔmenuwo me tsi akpo dzi. Ke hã, eva dzɔ le suku ɣeaɖeɣi be míaƒe nufiala gblɔ alakpanya vovovo siwo amewo nɔa gbɔgblɔm ɖe Yehowa Ðasefowo, siwo wobuna kɔmamãe, ŋu la na mí. Esi wònye be mía kple nɔvinyenyɔnu míede Yehowa Ðasefowo ƒe kpekpe aɖewo kpɔ ta la, megblɔ na míaƒe nufiala la be nya mawo menye nyateƒe o.\nEsi mexɔ ƒe 15 la, woɖom ɖe Leningrad, si woyɔna fifia be St. Petersburg, le Russia, be maɖasrɔ̃ dɔ. Meɖoa dze tso nu ʋɛ siwo mesrɔ̃ tso Yehowa ŋu la ŋu na ame si mía kplii míenɔ xɔ me. Ke hã, meva te gbekui kple atama nono. Ne meɖi tsa yi aƒe le Kazakhstan la, enɔa bɔbɔe be maƒle gbekui, togbɔ be esia nye sedzidada hã. Menoa aha sesẽ hã ale gbegbe.\nEsi mewu sukua nu la, menɔ Soviet srafoha la me hena ƒe eve. Ke hã, megaɖoa ŋku nu vevi siwo mesrɔ̃ tso Biblia me le nye sɔhɛmenɔɣi la dzi. Ne mɔnukpɔkpɔa nya ʋu ɖi ko la, meɖoa dze tso Yehowa ŋu na nye hati asrafowo, eye meʋlia Ðasefowo ta ne wole alakpanyawo gblɔm tso wo ŋu.\nEsi mewu asrafodɔa nu la, meʋu yi Germany. Esi menɔ ame siwo ʋu va dukɔa me yeyee ƒe asaɖa me la, Ðasefowo va nam woƒe Biblia srɔ̃gbalẽ aɖe. Mexlẽe kple dzidzɔ, eye mekpɔe be emenyawo nye nyateƒe. Ke hã, esesẽ nam ŋutɔ be madzudzɔ gbekui kple atamaa nono. Ɣeyiɣi aɖe megbe la, meva ʋu yi ɖanɔ Karlsruhe dua gbɔ lɔƒo. Medo go Yehowa Ðasefo aɖe le afi ma, eye wòte Biblia sɔsrɔ̃ kplim.\nALE SI BIBLIA TRƆ NYE AGBENƆNƆ: Mebunɛ xoxoxo be Mawu ƒe Nyae Biblia nye. Eye esi mexlẽ Biblia srɔ̃gbalẽ si wotsɔ nam la, mekpɔ kakaɖedzi be Biblia ɖo agbemebiabia ɖe sia ɖe ŋu. Ke hã, exɔ ɣeyiɣi hafi mete ŋu va ɖe asi le nye numame gbegblẽawo ŋu. Ʋɛʋɛʋɛ la, Biblia ƒe aɖaŋuɖoɖo si le 2 Korintotɔwo 7:1 la va de dzi gbɔ nam eye meɖoe be makɔ ɖokuinye ŋu tso “ŋutilã kple gbɔgbɔ ƒe ɖiƒoƒo sia ɖiƒoƒo me,” si fia be, madzudzɔ gbekui kple atamaa nono.\nMete ŋu dzudzɔ gbekuia nono enumake. Gake exɔ ɣleti ade sɔŋ hafi mete ŋu va dzudzɔ atamaa ya nono. Gbe ɖeka la, Ðasefo si nɔ Biblia srɔ̃m kplim la biam be, “Tameɖoɖo kae le wò agbe ŋu?” Esia na mebu tame tso nye atamanono ƒe numamea ŋu vevie. Medze agbagba zi geɖe be madzudzɔ enono do kpoe. Gake fifia, meva ɖoe be ɣesiaɣi si enono gadzrom la, mado gbe ɖa na Mawu gbã tsɔ wu be manoe vɔ hafi ava nɔ tsɔtsɔke biam. Le ƒe 1993 me la, meɖo ŋkeke si dzi madzudzɔ atamanono keŋkeŋ la na ɖokuinye. Le Yehowa ƒe kpekpeɖeŋu me la, nyemegaka asi sigaret ŋu kpɔ o.\nVIÐE SIWO MEKPƆ: Fifia si medzudzɔ gbekui kple atama, siwo gblẽa ga geɖe nam eye wogblẽa nu le ŋunye, nono la, meva le lãmesẽ nyui me azɔ. Egbea la, mɔnukpɔkpɔ va su asinye mele lɔlɔ̃nu faa dɔ wɔm le Yehowa Ðasefowo ƒe alɔdzedɔwɔƒe si le Germany. Dzi le dzɔyem ŋutɔ be mesrɔ̃ ale si manɔ agbe ɖe nunya si le Biblia me la nu! Biblia ƒe nufiafiawo gɔme sese na tameɖoɖo va le nye agbe ŋu.\nŊKƆ: TITUS SHANGADI\nƑE SI WÒXƆ: 43\nAME SI TƆGBI WÒNYE TSÃ: NUVLOWƆHA SẼŊUTA AÐE ME NƆLA\nAGBE SI MENƆ TSÃ: Ohangwena nuto si le Namibia ƒe dziehe la ƒe kɔƒe aɖe mee menɔ tsi. Le aʋa si dzɔ le nuto ma me le ƒe 1980-awo me la, wòƒo míaƒe kɔƒea me tɔwo vevie hewu wo dometɔ aɖewo. Le míaƒe kɔƒea me la, ne ŋutsuvi aɖe tea ŋu daa kɔ heƒoa ŋutsuvi bubuwo ko hafi wobunae be enye ŋutsu. Eya ta mesrɔ̃ kɔdada.\nEsi mewu suku nu la, meyi ɖanɔ nyruinye gbɔ le ƒutadu si nye Swakopmund la me. Eteƒe medidi o, mege ɖe ŋutsuvi gbevuvi sẽŋutawo ƒe ha aɖe me. Míeyia dua ƒe teƒe siwo womeɖea mɔ na ameyibɔwo be woayi o, abe amedzrodzeƒe kple ahadzraƒe aɖewo ene, kple susu be míaɖadi ge ahada kɔ ko. Míeda kɔ kple dzɔlawo kpakple kpovitɔwo zi geɖe. Zã sia zã la, yi ɖaɖɛ gã aɖe nɔa ŋunye bene mate ŋu anɔ klalo atu nu kple ame sia ame si adi be yeawɔ avu kplim.\nLe zã aɖe me, esi míenɔ kɔ dam kple gbevuvi bubuwo la, esusɔ vie wowum. Gbevuvi mawo dometɔ ɖeka tso nye megbe gbɔna ta tso ge le nunye, gake míaƒe gbevuhaa me nɔla ɖeka ƒoe ƒu anyi wòyi ɖi me. Togbɔ be ku ʋẽ ɖem alea hã la, meyi edzi lé ŋutasẽnuwɔwɔ me ɖe asi kokoko. Ne nyahehe ɖo mía kple ame aɖe dome, eɖanye ŋutsu alo nyɔnu o, nyee nyea ame si daa kɔ gbãtɔa.\nALE SI BIBLIA TRƆ NYE AGBENƆNƆ: Esi medo go Yehowa Ðasefo aɖe zi gbãtɔ la, exlẽ Psalmo 37 me nya aɖewo nam, eye wògblɔ nam be etsɔmeŋugbedodo wɔnuku bubuwo hã le Biblia gbalẽ si nye Nyaɖeɖefia me. Gake esi wònye be megblɔ afi si tututu ŋugbedodo mawo le le agbalẽa me o ta la, medi Biblia aɖe hexlẽ Nyaɖeɖefia ƒe agbalẽ bliboa katã zã ma me. Ŋugbedodo si mexlẽ le Nyaɖeɖefia 21:3, 4 be, “ku maganɔ anyi o, eye konyifafa kple ɣlidodo kple vevesese hã maganɔ anyi o” la de dzi gbɔ nam ŋutɔ. Esi Ðasefoawo trɔ va la, melɔ̃ be woava nɔ Biblia srɔ̃m kplim.\nEsesẽ nam ŋutɔ be matrɔ asi le nye nuŋububu kple ale si mewɔa nui ŋu. Ke hã, meva srɔ̃e le Dɔwɔwɔwo 10:34, 35 be “Mawu mekpɔa ame ŋkume o, ke boŋ le dukɔ sia dukɔ me la, ame si vɔ̃nɛ, eye wòwɔa nu dzɔdzɔe la, eyae dzea eŋu.” Medzea agbagba wɔna ɖe aɖaŋuɖoɖo si le Romatɔwo 12:18 be “Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me” la hã dzi.\nTsɔ kpe ɖe nye agbagbadzedze be maɖu dzikudodo dzi ŋu la, enɔ nam hã be maɖe asi le atamanono ƒe numame si ƒo ke ɖe to le menye la ŋu. Zi geɖe la, metsɔa aɖatsi blobloblo doa gbe ɖa na Yehowa be wòakpe ɖe ŋunye. Gake gbã la, nyemewɔa nuwo le mɔ nyuitɔ nu kura o; megblɔna be sigaret “mamlɛtɔe” nye esia nom mele, emegbe medoa gbe ɖa. Ðasefo si nɔ Biblia srɔ̃m kplim la va kpe ɖe ŋunye mekpɔ vevienyenye si le gbedodoɖa do ŋgɔ, ɣesiaɣi si sigaretnono gadzrom, ŋu la dze sii. Ehiã hã be madzudzɔ hadede kple ame siwo noa sigaret. Tsɔ kpe ɖe eŋu la, mewɔ ɖe aɖaŋuɖoɖo si nye be maƒo nu tso ale si atamanono menyo o la ŋu na nye dɔwɔhatiwo la dzi. Mɔnu sia kpe ɖe ŋunye ale gbegbe, elabena nye dɔwɔhatiwo megananam sigaret be mano o.\nMlɔeba la, mete ŋu va dzudzɔ sigaretnono kura, eye metrɔ nye agbenɔnɔ keŋkeŋ. Le nusɔsrɔ̃ kple agbenɔnɔ ɖe Biblia ƒe gɔmeɖosewo nu hena ɣleti ade megbe la, meva dze hexɔ nyɔnyrɔ zu Yehowa Ðasefo.\nVIÐE SIWO MEKPƆ: Esi meva kpɔ ale si Yehowa Ðasefowo lɔ̃a wo nɔewoe, eɖanye ŋutigbalẽ ka kee le wo ŋu o la, mekpɔ kakaɖedzi be woƒe subɔsubɔha lae nye vavãtɔ. Hafi mava xɔ nyɔnyrɔ azu Ðasefo gɔ̃ hã la, hamea me tɔ aɖe si nye yevu la kpem meyi ɖaɖu nu kplii le eƒe aƒe me. Ðeko wònɔ abe drɔ̃e kum menɔ ene. Nye kple yevu aɖeke míenɔ anyi ɖekae le ŋutifafa me kpɔ ʋuu keke mava yi nu ɖu ge kplii o. Fifia la, mele xexea me katã ƒe nɔviwo ƒe habɔbɔ vavãtɔ me.\nDo ŋgɔ la, dzɔlawo kple kpovitɔwo dze agbagba be yewoazi dzinye matrɔ nye nuŋububu kple agbenɔnɔ, gake womete ŋui o. Biblia koe te ŋu kpe ɖe ŋunye metrɔ nye agbenɔnɔ, eye wòna mezu dzidzɔme.\n“Zi geɖe la, metsɔa aɖatsi blobloblo doa gbe ɖa na Yehowa be wòakpe ɖe ŋunye”


“Yehowa ƒe ame dɔdɔ la gblɔ be: Ale Yehowa gblɔ esi: Meli kpli mi.”—XAGAI 1:13.\n1. Nyagblɔɖi me kpɔɖeŋu si ku ɖe míaƒe ŋkekeawo ŋu kae Yesu wɔ?\nŊUTINYA ƒe ɣeyiɣi vevi aɖe mee míele fifia. Abe alesi Biblia ƒe nyagblɔɖiwo ɖee fia enea, míele “Aƒetɔ ƒe ŋkeke la” me tso keke ƒe 1914 me. (Nyaɖeɖefia 1:10) Abe alesi nèsrɔ̃e henyae ene la, Yesu tsɔ “Amegbetɔvi la ƒe ŋkekeawo” le eƒe Fiaɖuƒeŋusẽ me sɔ kple “Noa ƒe ŋkekeawo” kpakple “Lot ƒe ŋkekeawo.” (Luka 17:26, 28) Eyata Biblia ɖee fia be nyagblɔɖi me kpɔɖeŋuwoe ŋkeke mawo nye. Gake kpɔɖeŋu bubu aɖe li si ŋu wòle be míalé ŋku ɖo vevie.\n2. Dɔ kae Yehowa de asi na Xagai kple Zaxarya?\n2 Mina míadzro alesi nuwo nɔ le nyagblɔɖila Xagai kple Zaxarya, siwo nye Hebri-viwo, ƒe ŋkekeawo me la me akpɔ. Gbedasi kae nɔ nyagblɔɖila wɔnuteƒe eve mawo si na Yehowa ƒe amewo ɣemaɣi, si gale vevie na mí le míaƒe ɣeyiɣia me? Yudatɔwo ƒe tɔtrɔ gbɔ tso aboyo me le Babilon megbee Yehowa dɔ Xagai kple Zaxarya ɖe wo gbɔ. Ede dɔ asi na wo be woaka ɖe edzi na Israel-viwo be yele megbe na wo le gbedoxɔ tutu dɔa me. (Xagai 1:13; Zaxarya 4:8, 9) Togbɔ be Xagai kple Zaxarya ƒe agbalẽawo le sue hã la, wole “Ŋɔŋlɔ sia ŋɔŋlɔ, si tso Mawu ƒe gbɔgbɔ me [eye wònyo] na nufiafia, na mokaka, na ɖɔɖɔɖo, na amehehe, si le dzɔdzɔenyenye me” la dome.—Timoteo II, 3:16.\nEle Be Míatsɔ Wo Nu Vevii\n3, 4. Nukatae wòle be míatsɔ ɖe le Xagai kple Zaxarya ƒe gbedasiawo me vevie ɖo?\n3 Ðikeke mele eme o be Xagai kple Zaxarya ƒe nyawo ɖe vi na Yudatɔwo le woƒe ŋkekea me, eye nyagblɔɖi mawo va eme le mɔ aɖe nu ɣemaɣi. Gake, nukatae míate ŋu aka ɖe edzi be agbalẽ eve siawo ka mí egbeae ɖo? Míekpɔ nyabiase sia ƒe ŋuɖoɖo le Hebritɔwo 12:26-29. Le afima la, apostolo Paulo yɔ nya tso Xagai 2:6 si ƒo nu tso alesi Yehowa ‘aʋuʋu dziƒo kple anyigbae’ ŋu. Ne eʋuʋu nusiawo la, ekema ‘amu fiaɖuƒewo ƒe fiazikpuiwo aƒu anyi, eye wòatsrɔ̃ dukɔwo ƒe fiaɖuƒe sesẽwo.’—Xagai 2:22.\n4 Esi apostolo Paulo nɔ Xagai ƒe nyawo yɔm la, egblɔ nusi adzɔ ɖe ‘dukɔwo ƒe fiaɖuƒewo’ dzi, eye wòhe susu yi alesi Fiaɖuƒe si Kristotɔ amesiaminawo axɔ, si womate ŋu aʋuʋu o, la de ŋgɔ boo wu fiaɖuƒe mawoe la dzi. (Hebritɔwo 12:28) Eyata àte ŋu akpɔe be Xagai kple Zaxarya ƒe nyagblɔɖi siawo yɔyɔ ɖe Hebritɔwo ƒe agbalẽ si woŋlɔ le ƒe alafa gbãtɔ Mía Ŋɔli me la me ɖee fia be woava va eme le etsɔme. Kristotɔ siwo anye domenyilawo kple Yesu le Mesia Fiaɖuƒea me la dometɔ mamlɛawo gale anyigba dzi egbea. Eyata Xagai kple Zaxarya ƒe nyawo ku ɖe míaƒe ɣeyiɣia ŋu vevie.\n5, 6. Nudzɔdzɔ kawo na wodɔ Xagai kple Zaxarya be woagblɔ nya ɖi?\n5 Ezra ƒe agbalẽa na míenya nusi nɔ dzɔdzɔm, si na wodɔ Xagai kple Zaxarya be woagblɔ nya ɖi. Le Yudatɔwo ƒe tɔtrɔ gbɔ tso aboyo me le Babilon le ƒe 537 D.M.Ŋ. me megbe la, Mɔmefia Zerubabel kple Nunɔlagã Yosua (alo Yesua) xɔ ŋgɔ le gbedoxɔ yeyea ƒe gɔmeɖokpewo ɖoɖo anyi me, le ƒe 536 D.M.Ŋ. me. (Ezra 3:8-13; 5:1) Togbɔ be ema na wokpɔ dzidzɔ gã aɖe hã la, Ezra 4:4 gblɔ be eteƒe medidi o, futɔ siwo nye “anyigba dzi dukɔ la do alɔgblɔdɔ Yuda-dukɔ la, eye wodo ŋɔdzi na wo le xɔ la tutu me.” Esia na Yudatɔwo va te vɔvɔ̃. Futɔ siawo, vevietɔ Samariatɔwo, tso Yudatɔwo nu alakpatɔe. Tsitretsiɖeŋula siawo ƒoe ɖe Persia-fia nu wòxe mɔ ɖe gbedoxɔ tutu dɔa nu.—Ezra 4:10-21.\n6 Dzidzɔ si nɔ ameawo me ɖe gbedoxɔ tutu dɔa ŋu le gɔmedzedzea me la nu va fa. Yudatɔwo va trɔ ɖe woa ŋutɔwo ƒe nudidiwo ŋu. Gake le ƒe 520 D.M.Ŋ. me, si nye ƒe 16 le gbedoxɔa gɔme ɖoɖo anyi megbe la, Yehowa na Xagai kple Zaxarya de dzo ameawo me be woagadze gbedoxɔa tutu gɔme ake. (Xagai 1:1; Zaxarya 1:1) Dzo si Mawu ƒe ame dɔdɔ siawo de Yudatɔwo me, kple Yehowa ƒe megbe nɔnɔ na wo si ɖe dzesi nyuie la, na wogadze gbedoxɔa ŋu dɔwo wɔwɔ gɔme ake vaseɖe esime wowu enu keŋkeŋ le ƒe 515 D.M.Ŋ. me.—Ezra 6:14, 15.\n7. Aleke nɔnɔme si nɔ anyi le nyagblɔɖilaawo ƒe ŋkekea me la sɔ kple mía tɔe?\n7 Ènya nusi nusiawo katã fia na mía? Wode dɔ asi na mí be míaɖe gbeƒã “fiaɖuƒeŋutinya nyui” la. (Mateo 24:14) Dɔ sia gava hiã vevie wu le Xexemeʋa I megbe. Abe alesi ko woɖe Yudatɔwo tso aboyo ŋutɔŋutɔ me le Babilon ene la, nenema kee Yehowa ɖe eƒe ame siwo li egbea hã tso Babilon Gã, si nye alakpasubɔsubɔ ƒe xexemefiaɖuƒe, la mee. Amesiwo Mawu tsɔ gbɔgbɔ si ami na la doa vevie nu le gbeƒãɖeɖe, nufiafia, kple mɔfiafia amewo va tadedeagu vavãtɔa me me. Dɔ ma le edzi yim vevie egbea wu tsã, eye ɖewohĩ wò hã èle ewɔm. Fifiae wòle be míawɔe, elabena xexe vɔ̃ɖi sia ƒe nuwuwu tu aƒe! Ele be dɔ sia si Mawu de mía si la nayi edzi vaseɖe esime Yehowa nade nu amegbetɔwo ƒe nyawo me le “xaxa gã” la me. (Mateo 24:21) Esia ana woaɖe vɔ̃ɖinyenye ɖa, eye wòana tadedeagu vavãtɔ naxɔ anyigba bliboa katã dzi.\n8. Nukatae míate ŋu aka ɖe edzi be Mawu le megbe na míaƒe dɔa?\n8 Xagai kple Zaxarya ƒe nyagblɔɖiawo ɖee fia be míate ŋu aka ɖe edzi be Yehowa anɔ megbe na mí eye be ayra mí ne míewɔ dɔ sia tso dzi blibo me. Togbɔ be ame aɖewo dze agbagba be yewoaɖo asi Mawu subɔlawo dzi alo axe mɔ ɖe woƒe dɔa nu hã la, dziɖuɖu aɖeke mete ŋu tɔ te nyanyuigbɔgblɔdɔa ƒe ŋgɔyiyi o. Wò ya bu alesi Yehowa yra Fiaɖuƒedɔae hena wòdzi ɖe edzi le ƒe siwo kplɔ Xexemeʋa I ɖo vaseɖe míaƒe ɣeyiɣia me ŋu kpɔ ko. Ke hã, dɔ geɖe gali míawɔ.\n9. Blemanudzɔdzɔ ka ŋue wòle be míade ŋugble le, eye nukatae?\n9 Nukae míate ŋu asrɔ̃ tso Xagai kple Zaxarya ƒe agbalẽawo me si aʋã mí geɖe wu be míaɖo to Mawu ƒe sedede be míaɖe gbeƒã ahafia nu? Mina míadzro nusɔsrɔ̃ siwo le Biblia-gbalẽ eve siawo me la dometɔ aɖewo me. Le kpɔɖeŋu me, bu nya vevi aɖewo siwo ku ɖe gbedoxɔ tutu dɔ si wòle be Yudatɔ siwo trɔ gbɔ nawɔ ŋu kpɔ. Abe alesi míekpɔe ene la, Yudatɔ siwo trɔ tso Babilon gbɔ va Yerusalem la medo vevie gbedoxɔ tutu dɔa o. Esi woɖo gbedoxɔa gɔme anyi megbe la, womegava tsɔ dzo ɖe dɔa ŋu o. Nukpɔsusu totro kae va nɔ wo si? Eye nukae míate ŋu asrɔ̃ tso eme?\nEle Be Míabu Nuwo Ŋu Nyuie\n10. Nukpɔsusu totro kae va nɔ Yudatɔwo si, eye nukae do tso eme?\n10 Yudatɔ siwo trɔ gbɔ la nɔ gbɔgblɔm be: ‘Azã meɖo edzi haɖe o.’ (Xagai 1:2) Esi wodze gbedoxɔa tutu, heɖo eƒe gɔmeɖokpewo le ƒe 536 D.M.Ŋ. me la, womenɔ gbɔgblɔm be ‘azã meɖo edzi haɖe o.’ Gake eteƒe medidi o, wova ɖe mɔ dukɔ siwo ƒo xlã wo kple dziɖuɖua ƒe tsitretsiɖeŋu kpɔ ŋusẽ gbegblẽ ɖe wo dzi. Yudatɔwo va trɔ susu ɖe woa ŋutɔwo ƒe aƒewo kple nudzedziname ŋu boŋ. Esi Yehowa he woƒe susu yi alesi wotsɔ ati nyuiwo tso woa ŋutɔwo ƒe aƒewoe, gake do kpo gbedoxɔa ya nu wuwu dzii la, ebia wo be: “Azã de na miawo ya, be mianɔ xɔ, siwo me wofa ʋuƒo ɖo la me, eye xɔ sia ya nanye glikpo anɔ anyia?”—Xagai 1:4.\n11. Nukatae wòva hiã be Yehowa naxlɔ̃ nu Yudatɔwo le Xagai ƒe ɣeyiɣia me ɖo?\n11 Ẽ, nu bubuwoe va nɔ vevie na Yudatɔwo. Le esi teƒe be woatsɔ Yehowa ƒe tameɖoɖo be woatu gbedoxɔa aɖo nɔƒe gbãtɔ la, Mawu ƒe ameawo va trɔ susu ɖe woa ŋutɔwo kple woƒe aƒewo ŋu boŋ. Womegatsɔ ɖeke le Mawu ƒe tadeaguƒea ya me kura o. Yehowa ƒe nya siwo woŋlɔ ɖe Xagai 1:5 la de dzi ƒo na Yudatɔwo be ‘woalé ŋku ɖe woƒe zɔzɔme ŋu.’ Yehowa nɔ gbɔgblɔm na wo be woade ŋugble le nusi wɔm wonɔ ŋu, eye woabu nusiwo le gbegblẽm le wo ŋu le esi wometsɔ gbedoxɔ tutu dɔa ɖo nɔƒe gbãtɔ o ta ŋu.\n12, 13. Aleke Xagai 1:6 ɖɔ nɔnɔme si me Yudatɔwo nɔ lae, eye nukae kpukpui sia fia?\n12 Abe alesi nàsusui ene la, Yudatɔwo ƒe nu veviwo maɖomaɖo nɔƒe gbãtɔ gblẽ nu le wo ŋu. Se nya si Yehowa gblɔ le Xagai 1:6 ɖa: “Mieƒã nu taŋtaŋ, gake nu ʋɛ aɖe ko mieŋe; mieɖu nu, meɖi ƒo na mi o; mieno nu, meɖi kɔ na mi o; mieta avɔ, mede dzo lã me na mi o; miewɔ dɔ xɔ fetu, eye mietsɔe de kotoku ŋɔŋɔ me.”\n13 Togbɔ be anyigba si Mawu ŋutɔ tsɔ na Yudatɔwo dzie wole hã, anyigbaa menɔ nu wɔm abe alesi dze ene o. Yehowa meganɔ wo yram o, abe alesi wòna wonya do ŋgɔ ene. (Mose V, 28:38-48) Esi meganɔ megbe na wo o ta la, Yudatɔwo ƒã nu, gake nusi wokpɔ ŋe la mede naneke o—womate ŋu aɖui aɖi ƒo o. Esi megale wo yram o ta la, womegate ŋu kpɔa awu nyuiwo dona o. Ðeko wòwɔ abe ɖe wotsɔa ga si wokpɔna tsoa dɔwɔwɔ me la dea kotoku ŋɔŋɔ me ene, meɖea vi aɖeke na gaa kpɔlawo o. Ke nya si wogblɔ be “mieno nu, meɖi kɔ na mi o” ya ɖe? Esia hã nye nyagbɔgblɔ bubu si ɖee fia be Mawu meganɔ wo yram o. Wein agbɔsɔsɔme si woakpɔ la masu na wo o.\n14, 15. Nukae míesrɔ̃ tso Xagai 1:6 me?\n14 Menye alesi wòle be míaƒe aƒewo me nanɔ koe nye nusɔsrɔ̃ si le nusiawo me na mí o. Ɣeyiɣi didi aɖe do ŋgɔ na Israel-viwo ƒe aboyo me yiyi kura gɔ̃ hã la, nyagblɔɖila Amos xlɔ̃ nu Israel kesinɔtɔwo ŋkubiãtɔe ku ɖe “nyiɖuxɔwo” kple ‘nyiɖubatiwo dzi mɔmlɔ’ ŋu. (Amos 3:15; 6:4) Aƒe nyuiawo kple xɔmenu dzeaniwo menɔ anyi eteƒe didi o. Futɔ siwo va dze wo dzi la ha nuawo. Ke hã, le ƒe 70 siwo Mawu ƒe amewo tsɔ nɔ aboyo me megbe gɔ̃ hã la, wo dometɔ geɖe mesrɔ̃ nu tso nusia me o. Ke míawo ya ɖe? Anyo be mía dometɔ ɖesiaɖe nabia eɖokui be: ‘Le nyateƒe me la, ɖe medea asixɔxɔ nye aƒe kple xɔmenuwo ŋu fũ akpaa? Ke sukudede fũ bene mayi ŋgɔ le nye dɔ me, si ate ŋu ana nyemagakpɔ ɣeyiɣi geɖe ɖe gbɔgbɔmenuwo ŋu o ya ɖe?’—Luka 12:20, 21; Timoteo I, 6:17-19.\n15 Ele be nusiwo míexlẽ le Xagai 1:6 la nana míakpɔ alesi wòhiã be míaxɔ Mawu ƒe yayra le agbe mee la adze sii. Blema Yudatɔ mawo mexɔe o, eye ema gblẽ nu le wo ŋu. Nuwo ɖasɔ gbɔ ɖe mía si loo alo womeɖa sɔ gbɔ o, ne Yehowa meyraa mí o la, nu agblẽ le mía ŋu le gbɔgbɔ me godoo. (Mateo 25:34-40; Korintotɔwo II, 9:8-12) Ke hã, aleke míawɔ axɔ yayra lae?\nYehowa Toa Eƒe Gbɔgbɔa dzi Kpena Ðe Mía Ŋu\n16-18. Aleke Zaxarya 4:6 va emee le blema?\n16 Gbɔgbɔ ʋã Zaxarya, si nye Xagai hati nyagblɔɖila, wògblɔ mɔ vevi si dzi Yehowa to ʋã veviedonula siwo nɔ anyi ɣemaɣi heyra wo. Eye esia ɖe alesi wòayra wò hãe fia. Egblɔ be: “Mava me to aʋakɔ alo ŋusẽ me o, ke boŋ to nye gbɔgbɔ dzi, Yehowa Zebaot ye gblɔe!” (Zaxarya 4:6) Ðewohĩ woyɔna mawunyakpukpui sia me nyawo zi geɖe nèsena ya, gake aleke wova emee na Yudatɔwo le Xagai kple Zaxarya ƒe ŋkekeawo me, eye nuka fiamee wole na wò hã?\n17 Ðo ŋku edzi be Xagai kple Zaxarya ƒe nyawo kpɔ ŋusẽ nyui aɖe ɖe ameawo dzi ɣemaɣi. Nyagblɔɖila eve mawo ƒe nyawo de dzo Yudatɔ wɔnuteƒewo me. Xagai dze nyagbɔgblɔɖi gɔme le ƒe 520 D.M.Ŋ. ƒe ɣleti adelia me. Zaxarya dze nyagblɔɖidɔa gɔme le ƒe ma ƒe ɣleti enyilia me. (Zaxarya 1:1) Abe alesi nàkpɔe le Xagai 2:8 ene la, wogadze dɔwo gɔme ake moveviɖoɖotɔe le ɣleti asiekelia me. Dzo gaɖo Yudatɔwo me na dɔa wɔwɔ, eye woɖo to Yehowa heka ɖe edzi be akpe ɖe yewo ŋu. Mawu ƒe kpekpeɖeŋu ŋue Zaxarya 4:6 me nyawo ku ɖo.\n18 Míaɖo ŋkui be esime Yudatɔwo trɔ gbɔ va wo de le ƒe 537 D.M.Ŋ. me la, asrafoha aɖeke menɔ wo si o. Ke hã, Yehowa kpɔ wo ta eye wòkplɔ wo le woƒe mɔzɔzɔ tso Babilon me. Eye eƒe gbɔgbɔ nɔ mɔ fiam ameawo esime wote dɔ wɔwɔ le gbedoxɔa ŋu le ema megbe teti. Eyata esi wogatsɔ woƒe dzi ɖo dɔa ŋu bliboe ta la, ato eƒe gbɔgbɔ kɔkɔea dzi anɔ megbe na wo.\n19. Ameka ƒe nuwɔnawo dzie Mawu ƒe gbɔgbɔa ɖu?\n19 Mawu na Zaxarya kpɔ ŋutega enyi siwo na kakaɖedzii be Yehowa anɔ anyi kple eƒe amewo, eye be woayi gbedoxɔ tutudɔa dzi vaseɖe esime wowu enu. Ŋutega enelia, si me nyawo woŋlɔ ɖe Zaxarya ta 3 lia, ɖee fia be Satana nɔ tsitre tsim vevie ɖe agbagba siwo dzem Yudatɔwo nɔ be yewoawu gbedoxɔ tutudɔa nu ŋu. (Zaxarya 3:1) Ðikeke mele eme o be madzɔ dzi na Satana be wòakpɔ Nunɔlagã Yosua wòanɔ subɔsubɔdɔ wɔm ɖe ameawo nu le gbedoxɔ yeyea me o. Togbɔ be Abosam adze agbagba vevie be yeaxe mɔ na Yudatɔwo be woagatu gbedoxɔa o hã, Yehowa ƒe gbɔgbɔa awɔ akpa vevi aɖe le mɔxenuawo ɖeɖeɖa me, ahado ŋusẽ Yudatɔwo be woayi dɔ dzi vaseɖe esime wowu gbedoxɔa tutu nu.\n20. Aleke gbɔgbɔ kɔkɔea kpe ɖe Yudatɔwo ŋu wowɔ Mawu ƒe lɔlɔ̃nui?\n20 Dziɖuɖumegãwo te ŋu ɖo asi dɔa dzi, eye ema dze abe mɔxenu gã aɖe si ŋu womate ŋu awɔ naneke le o ene. Gake Yehowa do ŋugbe be yeaɖe mɔxeɖenu ma, si le abe “to” ene la, ɖa bene wòatrɔ azu “gbadzaƒe.” (Zaxarya 4:7) Eye nenema tututu hãe wòdzɔe! Fia Dario I na wowɔ numekuku, eye woke ɖe mɔɖegbalẽ si Kores ŋlɔ tsɔ ɖe mɔ na Yudatɔwo be woaɖagbugbɔ gbedoxɔa atu la ŋu. Eyata Dario ɖe mɔxeɖenua ɖa hede se be woaɖe ga tso nudzɔdzɔ siwo fia la xɔna me ana Yudatɔwo be woatsɔ axe xɔtudɔa ŋuti fewoe. Nɔnɔmeawo trɔ wòwɔ nuku lo! Ðe Yehowa ƒe gbɔgbɔ kɔkɔea wɔ akpa aɖe le nya sia mea? Míate ŋu agblɔe kple kakaɖedzi be ẽ. Wowu gbedoxɔa tutu nu le ƒe 515 D.M.Ŋ. me, le Dario I ƒe fiaɖuɖu ƒe ƒe adelia me.—Ezra 6:1, 15.\n21. (a) Le blema la, alekee Yehowa ‘ʋuʋu dukɔwo katã,’ eye aleke ‘nu vevitɔwo’ doe? (b) Aleke wòle eme vam egbeae?\n21 Le Xagai 2:5 la, nyagblɔɖilaa ɖo ŋku nu si Yehowa bla kple Yudatɔwo le Sinai-toa gbɔ, esime ‘to blibo la nɔ ʋuʋum ŋutɔ,’ la dzi na wo. (Mose II, 19:18) Yehowa gale nuwo ʋuʋu ge ake le Xagai kple Zaxarya ƒe ŋkekeawo me, abe alesi kpɔɖeŋunyagbɔgblɔ siwo le kpukpui 6 kple 7 ɖee fia ene. Nuwo maganɔ edzi dzem le Persia-fiaɖuƒea me o, gake gbedoxɔ tutudɔa ya ayi edzi ava wu enu nyuie. Amesiwo menye Yudatɔwo o, siwo woyɔ be “dukɔwo katã ƒe nu vevitɔ,” ava kpe ɖe Yudatɔwo ŋu mlɔeba woakafu Mawu le tadeaguƒe sia. Mawu ‘le dukɔwo ʋuʋum’ le míaƒe ɣeyiɣia me to míaƒe gbeƒãɖeɖedɔa dzi, si wɔe be “dukɔwo katã ƒe nu [vevitɔwo]” va le ɖeka wɔm kple amesiamina mamlɛwo le Mawu subɔm, wònye nyagblɔɖia ƒe emevava gãtɔ. Nyateƒee, amesiaminawo kple alẽ bubuawo na ŋutikɔkɔe geɖe le Yehowa ƒe aƒea ŋu vam egbea. Tadeagula vavã siawo tsɔ xɔse le mɔ kpɔm na ɣeyiɣi si me Yehowa ‘aʋuʋu dziƒo kple anyigba’ le mɔ bubu nu. Esia awɔe be woamu dukɔwo ƒe fiaɖuƒe sesẽwo aƒu anyi, ahatsrɔ̃ wo.—Xagai 2:22.\n22. Aleke wole dukɔwo ‘ʋuʋumee,’ eye nukae le dodom tso eme; nuka hãe gagbɔna dzɔdzɔ ge?\n22 Esia na míeɖo ŋku alesi nusiwo wotsɔ “dziƒo kple anyigba, atsiaƒu kple ƒuƒuiƒe” wɔ kpɔɖeŋui na la tɔtɔe dzi. Wotsɔ Satana Abosam kple eƒe gbɔgbɔ vɔ̃wo ƒu gbe ɖe anyigbanutowo me. (Nyaɖeɖefia 12:7-12) Gakpe ɖe eŋu hã, gbeƒãɖeɖedɔ si Mawu ƒe amesiaminawo xɔ ŋgɔ le wɔwɔm la ʋuʋu nuɖoanyi sia ƒe anyigba dzi nuwo. (Nyaɖeɖefia 11:18) Togbɔ be nusiawo le dzɔdzɔm hã, “ameha gã” aɖe siwo nye dukɔwo ƒe nu vevitɔwo, va kpe ɖe gbɔgbɔ me Israel ŋu le Yehowa subɔm. (Nyaɖeɖefia 7:9, 10) Ameha gã la le dɔ wɔm aduadu kple Kristotɔ amesiaminawo le gbeƒãɖeɖe Mawu ƒe Fiaɖuƒe ŋuti nyanyuia me, be eteƒe madidi o, Mawu aʋuʋu dukɔwo le Harmagedon me. Esia awɔe be woagbugbɔ tadedeagu vavãtɔ aɖo anyi bliboe le anyigba la katã dzi.\n• Ɣekaɣie Xagai kple Zaxarya wɔ woƒe nyagblɔɖidɔa, eye nukawoe nɔ dzɔdzɔm ɣemaɣi?\n• Aleke nàte ŋu atsɔ Xagai kple Zaxarya ƒe nyawo awɔ dɔe?\n• Nukata nèbui be Zaxarya 4:6 me nyawo dea dzi ƒo na ame?\nXagai kple Zaxarya ƒe nyawo na míeka ɖe edzi be Mawu le megbe na mí\n“Azã de na miawo ya, be mianɔ xɔ, siwo me wofa ʋuƒo ɖo la me, eye xɔ sia ya nanye glikpo anɔ anyia?”\nYehowa ƒe amewo ɖea gbeƒã na ‘dukɔwo ƒe nu vevitɔwo’


“Ne Menye To Lododowo Me O La, Megblɔa Nya Aɖeke Na Wo O”\nGbetakpɔxɔ—Tata Si Míesrɔ̃na | September 2002\nGBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Tatar Thai Tsonga Turkish Ukrainian Urdu Vietnamese Zulu\n“Yesu [ƒo nu] na amehawo le lododowo me, eye ne menye to lododowo me o la, megblɔa nya aɖeke na wo o.”—MATEO 13:34.\n1, 2. (a) Nukatae womeŋlɔa kpɔɖeŋu nyuiwo be bɔbɔe o? (b) Kpɔɖeŋu kawo ƒomevie Yesu zã, eye biabia kawoe fɔ ɖe te ku ɖe eƒe kpɔɖeŋuwo zazã ŋu? (Kpɔ etenuŋɔŋlɔa hã.)\nÀTE ŋu aɖo ŋku kpɔɖeŋu aɖe si nèse, ɖewohĩ le dutoƒonuƒo aɖe me ƒe geɖewoe nye si va yi, dzia? Kpɔɖeŋu nyuiwo mebuna ɖe ame bɔbɔe o. Agbalẽŋlɔla aɖe gblɔ be kpɔɖeŋuwo “trɔa to zua ŋku henaa nuwo ƒe nɔnɔmetatawo gena ɖe nyaselawo ƒe susu me wobua eŋu.” Esi nuwo gɔme nya sena na mí nyuie ne woƒe nɔnɔmetata le susu me na mí ta la, kpɔɖeŋuwo ate ŋu ana míase nufiafiawo gɔme bɔbɔe wu. Kpɔɖeŋuwo ate ŋu ana nyawo gɔme nanya se, ahana nusiwo míesrɔ̃ natsi míaƒe susu me ɖikaa.\n2 Nufiala aɖeke menɔ anyigba dzi kpɔ si bi ɖe kpɔɖeŋuwo zazã me nyuie wu Yesu Kristo o. Ƒe akpe eve kloe enye si va yi si Yesu do lo gbogbo aɖewo gake wogaɖoa ŋku wo dzi bɔbɔe. * Nukatae Yesu zã nufiafiamɔnu sia vevie nenema gbegbe? Eye nukae na eƒe kpɔɖeŋuwo ɖea kpe vevie?\nNusita Yesu Zã Kpɔɖeŋuwo le Nufiafia Me\n3. (a) Le Mateo 13:34, 35 nu la, susu siwo ta Yesu zã kpɔɖeŋuwo dometɔ ɖeka ɖe? (b) Nukae ɖee fia be Yehowa de asixɔxɔ nufiafiamɔnu sia ŋu vevie?\n3 Biblia na susu vevi eve le nusita Yesu zã kpɔɖeŋuwo ŋu. Gbã la, wo zazã na nyagblɔɖi aɖe va eme. Apostolo Mateo ŋlɔ bena: “Yesu [ƒo nu] na amehawo le lododowo me, eye ne menye to lododowo me o la, megblɔa nya aɖeke na wo o; bena woawu nya, si wogblɔ ɖi to nyagblɔɖila dzi la nu bena: ‘Make nye nu kple lododowo.’ ” (Mateo 13:34, 35) “Nyagblɔɖila” si Mateo yɔ lae nye amesi kpa Psalmo 78:2. Mawu ƒe gbɔgbɔ ʋã hakpala la wòŋlɔ nya siawo ƒe alafa geɖewo hafi wova dzi Yesu. Ðe mewɔ nuku ŋutɔ be Yehowa ɖoe ƒe alafa geɖewo do ŋgɔ be ye Via nazã kpɔɖeŋuwo atsɔ afia nui oa? Ðikeke mele eme o be Yehowa de asixɔxɔ nufiafiamɔnu sia ŋu vevie!\n4. Aleke Yesu ɖe nusita wòzãa kpɔɖeŋuwo mee?\n4 Evelia, Yesu ŋutɔ ɖe nu me be yezã kpɔɖeŋuwo be yeatsɔ aɖe amesiwo ƒe dzi ku atri la ɖe vovo. Esi wòdo nukuwulaa ŋuti loa na “ameha geɖewo” vɔ la, eƒe nusrɔ̃lawo bia be: “Nukaŋuti nèle nu ƒom na wo le lododowo me?” Yesu ɖo eŋu be: “Wona mi bena, mianya dziƒofiaɖuƒe la ƒe nu ɣaɣlawo, ke woawo la, womena wo o. Eyata mele nu ƒom na wo le lododowo me ɖo, elabena wole nu kpɔm, eye womekpɔa nu o; wole nu sem, eye womesea nu ahayi egɔme se ge o. Eye woawu Yesaya ƒe nyagblɔɖi, si wògblɔ le wo ŋuti la nu bena: ‘Miase nu kple to, eye miele egɔme se ge gbeɖe o; miakpɔ nu kple ŋku, eye miele si dze gee gbeɖe o; elabena dukɔ sia ƒe dzi ku atri.’ ”—Mateo 13:2, 10, 11, 13-15; Yesaya 6:9, 10.\n5. Aleke Yesu ƒe kpɔɖeŋuwo ɖe nyasela ɖokuibɔbɔlawo ɖa tso dadalawo gbɔe?\n5 Nukae le Yesu ƒe kpɔɖeŋuawo me si ma amewo me? Le ɖewo gome la, ehiã be eƒe nyaselawo naku nu me be woase eƒe nyawo gɔme nyuie. Ena ɖokuibɔbɔlawo te ɖe eŋu hebia numeɖeɖe bubuwoe. (Mateo 13:36; Marko 4:34) Eyata Yesu ƒe kpɔɖeŋuwo ɖe nyateƒenyawo fia amesiwo di tso woƒe dzi me be yewoanyae; eye le ɣeyiɣi ma ke me la, eƒe kpɔɖeŋuawo na nyateƒenyawo ɣla ɖe dadalawo. Nufiala nyui ka gbegbee nye si Yesu nye! Azɔ mina míalé ŋku ɖe nusiwo na eƒe kpɔɖeŋuwo ɖe kpe vevie la dometɔ aɖewo ŋu.\nMegblɔa Nya Siwo Mehiã O\n6-8. (a) Mɔnukpɔkpɔ kae mesu Yesu ƒe ƒe alafa gbãtɔ me nyaselawo si o? (b) Kpɔɖeŋu kawoe ɖee fia be Yesu megblɔa nya siwo mehiã le kpɔɖeŋuwo me o?\n6 Èbu alesi wòanɔ na Yesu ƒe nusrɔ̃la mawo, siwo se eƒe nyawo tẽ le ƒe alafa gbãtɔ me la ŋu kpɔa? Togbɔ be mɔnukpɔkpɔe wònye na wo be wose Yesu ƒe gbe hã la, agbalẽ aɖeke menɔ wo si si woazã wòaɖo ŋku nusiwo wògblɔ na wo dzi na wo o. Ke boŋ ɖe wòle be woalé Yesu ƒe nyawo katã ɖe woƒe susu kple dzi me. Yesu to kpɔɖeŋuwo zazã nyuie me na wònɔ bɔbɔe na wo be woaɖo ŋku eƒe nufiafiawo dzi. Le mɔ ka nu?\n7 Yesu megblɔa nya siwo mehiã o le eƒe kpɔɖeŋuwo me o. Ne ŋutinya si gblɔm wòle ƒe akpa sia akpa hiã alo ku ɖe nya vevi si dzi wòdi be yeate gbe ɖo ŋu la, ekpɔa egbɔ be yegblɔ wo pɛpɛpɛ. Eyata eyɔ alẽ xexlẽme si tututu alẽkplɔlaa gblẽ ɖe megbe hafi yi ɖadi esi bu la, eyɔ gaƒoƒo agbɔsɔsɔme si dɔwɔlawo tsɔ wɔ dɔe le weingblea me, kple talento xexlẽme si wona amewo be woatsɔ awɔ dɔe.—Mateo 18:12-14; 20:1-16; 25:14-30.\n8 Le ɣeyiɣi ma ke me la, Yesu ɖe nyaa ƒe akpa siwo mele vevie o siwo ate ŋu atɔtɔ mí be míase kpɔɖeŋuawo gɔme o la le wo me. Le kpɔɖeŋu me, le kluvi makpɔnublanuia ŋuti lododoa me la, womena numeɖeɖe aɖeke tso alesi kluvia wɔ kaka va nyi fe denario 60,000,000 ŋu o. Alesi wòhiãe be woatsɔ vodadawo ake ko dzie Yesu nɔ gbe tem ɖo. Nusi hiã menye alesi kluvia wɔ va nyi fea o, ke boŋ alesi wotsɔ eƒe fea kee, kple alesi eya va wɔ nu ɖe ehavi kluvi si nyi fe si le sue wu etɔ ŋui. (Mateo 18:23-35) Nenema ke le vi nudomegblẽla ƒe lododoa me la, Yesu mena numeɖeɖe aɖeke tso nusita ŋutsuvi ɖevitɔa bia kpata be woatsɔ yeƒe domenyinu ana ye kple nusita wògblẽ edome ŋu o. Gake Yesu gblɔ alesi fofoa se le eɖokui me kple alesi wòwɔ nu esime viaŋutsua trɔ eƒe nɔnɔme hetrɔ gbɔ va aƒe ŋu nya tsitotsito. Alesi vifofoa wɔ nui gbɔgblɔ tsitotsito nenema hiã hena nya vevi si dzi Yesu nɔ susum hem yii, si nye be Yehowa tsɔa nuvɔ̃wo kena “geɖe,” la gɔme sese.—Yesaya 55:7; Luka 15:11-32.\n9, 10. (a) Ne Yesu le nu ƒom tso amesiwo ŋu nya gblɔm wòle le eƒe kpɔɖeŋuwo me ŋu la, nuka dzie wòhea susu yinae? (b) Aleke Yesu na wònɔ bɔbɔe na eƒe nyaselawo kple ame bubuwo be woaɖo ŋku eƒe kpɔɖeŋuwo dzii?\n9 Azɔ hã Yesu léa ŋku ɖe alesi wòƒoa nu tso amesiwo ŋu nya gblɔm wòle le lododoa me ŋu la ŋu vevie. Le esi teƒe be Yesu naɖɔ lododomemeawo ƒe dzedzeme tsitotsito la, zi geɖe la, nusiwo wowɔ alo alesi wowɔ nui le nudzɔdzɔ si ŋu nya gblɔm wònɔ me koŋ dzie wòhea susu yinae. Eyata le esi Yesu naɖɔ Samariatɔ havilɔ̃la la ƒe dzedzeme teƒe la, nane si le vevie wu ŋue wòƒo nu tsoe—si nye alesi Samariatɔ la na kpekpeɖeŋu Yudatɔ si xɔ abi tsi mɔa dzi. Yesu gblɔ nyaa ƒe akpa siwo hiã be wòatsɔ afia nui be ele be míalɔ̃ ame bubuwo hã, ke menye amesiwo ƒe ŋutigbalẽ sɔ kple mía tɔ alo mía detɔwo ko o.—Luka 10:29, 33-37.\n10 Alesi Yesu megblɔa nya siwo mehiã le kpɔɖeŋuwo me o na eƒe kpɔɖeŋuwo nɔ kpuie eye wo me kɔ. Eto ewɔwɔ nenema me na wònɔ bɔbɔe na eƒe ƒe alafa gbãtɔ me nyaselawo—kple ame gbogbo siwo ava xlẽ Nyanyuigbalẽ siwo tso gbɔgbɔ me—be woaɖo ŋku kpɔɖeŋuawo kple nufiame xɔasi siwo le wo me dzi.\nEzã Nusiwo Ku Ðe Amewo ƒe Gbesiagbegbenɔnɔ Ŋu\n11. Wɔ alesi Yesu ƒe lododowo ɖe nusiwo teƒe ɖikeke mele eme o be wòkpɔ esime wònɔ tsitsim le Galilea fia la ƒe kpɔɖeŋuwo.\n11 Yesu bi ɖe kpɔɖeŋu siwo ku ɖe ameawo ƒe agbe ŋu la wɔwɔ me. Ðikekemanɔmee la, eƒe kpɔɖeŋuawo dometɔ geɖe ɖe nusiwo wòkpɔ esime wònɔ tsitsim le Galilea la fia. Tɔ vie nàbu eƒe ɖevimegbenɔnɔ ŋu kpɔ. Ðe mekpɔ alesi dadaa tsɔ amɔwɔ si wòtsɔ mè aboloe va yi ƒe kpɔtɔea si zu amɔwɔ ʋaʋã la de amɔwɔ yeye si wòdi be yeatsɔ amè aboloe me be wòana wòatsi la teƒe zi geɖe oa? (Mateo 13:33) Ðe makpɔ tɔƒodelawo zi geɖe woanɔ woƒe ɖɔwo dam ɖe Galilea-ƒua me oa? (Mateo 13:47) Ðe makpɔ ɖevi siwo nɔa fefem le asime la zi geɖe oa? (Mateo 11:16) Nenema ke Yesu anya kpɔ gbesiagbe nudzɔdzɔ bubu siwo wòzã le eƒe kpɔɖeŋuwo me—abe nukuwo ƒaƒã, srɔ̃kpekpe dodzidzɔnamewo, kple lu siwo ƒu ɖe agble dzi ene la hã teƒee.—Mateo 13:3-8; 25:1-12; Marko 4:26-29.\n12, 13. Aleke lu kple gbe wuwlui ƒe lo si Yesu do ɖe alesi wònya nu tso nutoa me ƒe nɔnɔmewo ŋui fiae?\n12 Ekema mewɔ nuku o be gbesiagbe nudzɔdzɔwo kple nuwɔnawo bɔ ɖe Yesu ƒe kpɔɖeŋuawo me nenema gbegbe. Eyata be míase nusita wòbi ɖe nufiafiamɔnu sia zazã me gɔme wu la, anyo be míade ŋugble le nusi eƒe nyawo fia na eƒe nyasela siwo nye Yudatɔwo la ŋu. Mina míalé ŋku ɖe kpɔɖeŋu eve ŋu.\n13 Gbã la, le lu kple gbe wuwluiawo ŋuti lododoa me la, Yesu ƒo nu tso ŋutsu aɖe si wu nuku nyui ɖe eƒe abɔ me gake “eƒe futɔ” va wu gbe wuwlui ɖe lua dome la ŋu. Nukatae Yesu tia nuwɔna vɔ̃ɖi ma tututu? Ðo ŋku edzi be afisi wònɔ loa dom le la te ɖe Galilea-ƒua ŋu, eye edze ƒã be agbledede koŋue nye Galileatɔwo ƒe dɔ. Nukae agblẽ nu le agbledela ŋu wu be futɔ aɖe nava eƒe agble me dzaa ava wu gbe vɔ̃ɖiwo ɖe eme? Dziɖuɖu ƒe se siwo nɔ anyi le ɣeyiɣi mawo me ɖee fia be anyrawɔwɔ mawo tɔgbe yia edzi. Ðe medze ƒã be Yesu zã nudzɔdzɔ si gɔme eƒe nyaselawo ate ŋu ase bɔbɔe oa?—Mateo 13:1, 2, 24-30.\n14. Le Samariatɔ havilɔ̃la ƒe lododoa me la, nukatae wònye nusi ɖe dzesi esi wònye mɔ si ‘tso Yerusalem yi Yerixo’ ye Yesu tsɔ wɔ kpɔɖeŋuae?\n14 Evelia, ɖo ŋku Samariatɔ havilɔ̃la ŋuti lododoa dzi. Yesu dze lododoa gɔme ale: “Ame aɖe tso Yerusalem heyina Yerixo; eye wòɖadze adzodalawo si me, eye woɖe eƒe awu le eŋu, eye esi wode abi eŋu la, wodzo hegblẽe ɖi wòku afã kple afã.” (Luka 10:30) Edze ƒã be Yesu zã mɔ si ‘tso Yerusalem yi Yerixo’ tsɔ ɖe eƒe nyaa mee. Yudea, si medidi tso Yerusalem gbɔ o, ye wònɔ hafi nɔ lo sia dom; eyata eƒe nyaselawo anya mɔ si ŋu nya gblɔm wònɔ. Afɔku le mɔ ma dzi zɔzɔ ŋu ale gbegbe, vevietɔ ne ame ɖekae le mɔa zɔm. Mɔa zɔ gɔdɔ̃gɔdɔ̃ to gbedadaƒo, si na be teƒe geɖe li adzohawo nabe ɖo.\n15. Nukatae ame aɖeke mate ŋu aɖe nunɔlaa kple Lewitɔa ƒe ɖekematsɔlemenuwɔna si dze le Samariatɔ havilɔ̃la ƒe lododoa me nu wòasɔ o?\n15 Nu bubu aɖe hã gaɖe dzesi le mɔ si ‘tso Yerusalem yi Yerixo’ si Yesu tsɔ wɔ kpɔɖeŋuae ŋu. Ŋutinyaa gblɔ be gbã la, nunɔla aɖe kple Lewitɔ aɖe va to mɔ ma yina—gake wo dometɔ aɖeke metɔ hena kpekpeɖeŋu amea o. (Luka 10:31, 32) Nunɔlawo subɔna le Yerusalem-gbedoxɔa me eye Lewitɔwo kpena ɖe wo ŋu. Yerixo ye nunɔla kple Lewitɔ geɖe nɔna ne womele dɔ wɔm le gbedoxɔa me o, elabena kilometa 23 koe tso Yerixo kple Yerusalem dome. Eyata ɖikeke mele eŋu o be wotoa mɔ ma dzi ɣeaɖewoɣi. Gade dzesii be nunɔla la kple Lewitɔa zɔ mɔa ‘tso Yerusalem,’ si fia be gbedoxɔa mee wotso va yina. * Eyata ame aɖeke mate ŋu aɖe ŋutsu siawo ƒe ɖekematsɔlemenuwɔnaa nu wòasɔ be, ‘Woto ŋutsu xɔabia ŋu yi elabena edze ame kukui, eye asikaka ame kuku ŋu ana womadze asubɔ le gbedoxɔa me o hena ɣeyiɣi aɖe’ ta o. (Mose III, 21:1; Mose IV, 19:11, 16) Ðe medze ƒã be nusiwo Yesu ƒe nusrɔ̃lawo nya ye wòzã le eƒe kpɔɖeŋua me oa?\nEzã Yehowa ƒe Asinudɔwɔwɔwo\n16. Nukatae mewɔ nuku be Yesu nya nu tso nuwɔwɔ ŋu nyuie o?\n16 Yesu ƒe kpɔɖeŋu kple lododo geɖe ɖee fia be enya nu tso numiemiewo, lãwo, kple yame ƒe nɔnɔmewo ŋu. (Mateo 6:26, 28-30; 16:2, 3) Aleke wòwɔ nya nusiawo? Esime wònɔ tsitsim le Galilea la, ɖikeke mele eme o be mɔnukpɔkpɔ geɖe su esi wòlé ŋku ɖe Yehowa ƒe nuwɔwɔwo ŋu. Gawu la, Yesue nye “nuwɔwɔwo katã ƒe ŋgɔgbevi la,” eye eyae nye “dɔnunɔla” si Yehowa zã le nuwo katã wɔwɔ me. (Kolosetɔwo 1:15, 16; Lododowo 8:30, 31) Ðe wòwɔ nuku be Yesu nya nu tso nuwɔwɔwo ŋu nyuiea? Mina míakpɔ alesi wòwɔ sidzedze sia ŋudɔ nyuie le eƒe nufiafia mee ɖa.\n17, 18. (a) Aleke Yesu ƒe nya siwo woŋlɔ ɖe Yohanes ta 10 lia ɖee fia be enya alẽwo ƒe nɔnɔme nyuie? (b) Nuka teƒee amesiwo ɖi tsa yi Biblia-nyigbawo dzi kpɔ ku ɖe alẽkplɔlawo kple woƒe alẽwo dome kadodo ŋu?\n17 Yesu ƒe kpɔɖeŋuwo dometɔ si léa dzi na ame wue nye esi woŋlɔ ɖe Yohanes ta 10 lia, afisi wòtsɔ ƒomedodo kplikplikpli si le woa kple eyomedzelawo dome sɔ kple alẽkplɔla kple eƒe alẽha dome ƒomedodo. Yesu ƒe nyawo fia be enya nu tso alẽwo ƒe nɔnɔme ŋu nyuie. Eɖee fia be alẽwo lɔ̃na faa be woakplɔ yewo eye bena wonɔa wo kplɔla yome nuteƒewɔwɔtɔe. (Yohanes 10:2-4) Amesiwo ɖi tsa yi Biblia-nyigbawo dzi kpɔ kadodo tɔxɛ si nɔa alẽkplɔlawo kple alẽwo dome la dze sii. Le ƒe alafa 19 lia me la, nu gbagbewo ŋutinusrɔ̃la H. B. Tristram gblɔ be: “Mekpɔ alẽkplɔla wònɔ fefem kple eƒe alẽha kpɔ. Eɖoe wɔ abe ɖe wònɔ sisim le wo gbɔ ene; alẽawo kplɔe ɖo heɖe to ɖee. . . . Mlɔeba, alẽawo katã ƒo xlãe godoo henɔ kpo tim dzidzɔtɔe.”\n18 Nukatae alẽwo dzea wo kplɔla yome? Yesu gblɔ be, “elabena wodzea si eƒe gbe.” (Yohanes 10:4) Ðe alẽwo dzea si wo kplɔla ƒe gbe nyateƒea? George A. Smith ŋlɔ nusi teƒe wòkpɔ ɖe eƒe agbalẽ si nye The Historical Geography of the Holy Land me be: “Ɣeaɖewoɣi la, míeva nɔa Yudeatɔwo ƒe vudo aɖe to ɖina ɖe eme le ŋdɔ me, eye alẽkplɔla etɔ̃ alo ene kplɔa woƒe alẽhawo vaa afima. Alẽawo tsakana kple wo nɔewo eye míebua eŋu be aleke alẽkplɔlawo dometɔ ɖesiaɖe awɔ aɖe eƒe alẽwo ɖe vovo hã. Gake ne wono tsia vɔ hefe fefe vɔ ko la, alẽkplɔlaawo dometɔ ɖesiaɖe ɖoa ta teƒe bubu le agaa me, eye wo dometɔ ɖesiaɖe yɔa wo kple yɔyɔ tɔxɛ aɖe; eye amesiame ƒe alẽ dona le alẽhaa me yina ekplɔla gbɔ, eye alẽhawo gadzona le ɖoɖo si nu wonɔ va la ke nu.” Asesẽ ŋutɔ be Yesu nagakpɔ mɔnu bubu aɖe si nyo wu esia atsɔ aɖe eƒe nyaa mee. Ne míexɔa eƒe nufiafiawo hewɔa wo dzi eye ne míelɔ̃na wòkplɔa mí la, ekema míate ŋu ava nɔ “alẽkplɔla nyui la” te wòalé be na mí lɔlɔ̃tɔe.—Yohanes 10:11.\nEzã Nudzɔdzɔ Siwo Ŋu Eƒe Nyaselawo Nya Nu Tsoe\n19. Aleke Yesu zã afɔku aɖe si dzɔ le nutoa me tsɔ ɖee fia be nukpɔsusu aɖe nye aʋatso?\n19 Kpɔɖeŋu siwo sɔ nyuie ate ŋu anye nuteƒekpɔkpɔwo alo kpɔɖeŋu siwo me woate ŋu asrɔ̃ nu tsoe. Gbeɖeka la, Yesu zã nane si dzɔ eteƒe medidi o tsɔ tsi tre ɖe alakpanukpɔsusu si nye be afɔkuwo dzɔna ɖe amesiwo dze nɛ dzi la ŋu. Egblɔ be: “Ame wuienyi ma, siwo dzi Siloamɔ̃ mu dze, eye wòwu wo la, ɖe miesusu bena, woawoe nye fenyilawo [nuvɔ̃wɔlawo] wu amesiwo katã nɔ Yerusalem mahã?” (Luka 13:4) Yesu gblɔ nya si me susu le tsɔ tsi tre ɖe dzɔgbese ƒe nuɖoɖiname ƒe nukpɔsusu ŋu. Luʋɔ 18 ma meku le nuvɔ̃ aɖe si wowɔ si na Mawu kpɔ dziku ɖe wo ŋu ta o. Ke boŋ nuɖiɖeame gbɔe woƒe ku kpata wɔnublanuia tso. (Nyagblɔla 9:11) Eyata eklo nu le aʋatsonufiafia aɖe dzi to nudzɔdzɔ aɖe si ŋu eƒe nyaselawo nya nu tsoe nyuie tsɔtsɔ wɔ kpɔɖeŋui me.\n20, 21. (a) Nukatae Farisitɔwo bu fɔ Yesu ƒe nusrɔ̃lawo ɖo? (b) Ŋɔŋlɔawo me nudzɔdzɔ kae Yesu zã tsɔ ɖee fia be Yehowa meɖoe be woawɔ yeƒe Sabat sea dzi le mɔ kpaɖi madzemadze aɖeke nu o? (d) Nuka mee míadzro le nyati si kplɔe ɖo me?\n20 Azɔ hã, Yesu zã Ŋɔŋlɔawo me kpɔɖeŋuwo le eƒe nufiafia me. Ðo ŋku esime Farisitɔwo bu fɔ eƒe nusrɔ̃lawo be woŋe lu ɖu le Sabat dzi la dzi. Le nyateƒe me la, nusrɔ̃laawo meda Mawu ƒe Se dzi o, ke boŋ Farisitɔawo ƒe se kpaɖi si wowɔ tso dɔ siwo woawo bu be womedze woawɔ le Sabat dzi o dzie woda. Be Yesu naɖee afia be Mawu meɖoe be woawɔ Sabat sea dzi le mɔ kpaɖi madzemadze ma nu o la, ezã nudzɔdzɔ aɖe si woŋlɔ ɖe Samuel I, 21:3-6 tsɔ wɔ kpɔɖeŋui. Esi dɔ nɔ Dawid kple eŋumewo wum la, woyi ɖe mawuƒe la me hetsɔ ŋkumeɖobolo siwo teƒe wotsɔ bubu ɖoe la heɖu. Nunɔlawo koŋue wogblẽa abolo siwo teƒe wotsɔ bubu ɖoe la ɖi na be woaɖu. Ke hã esi Dawid kple eŋumewo ɖui la, womebu fɔ wo o, le nɔnɔmea ta. Nukutɔe la, nudzɔdzɔ ma koe nye nudzɔdzɔ si woŋlɔ ɖe Biblia me tso abolo siwo teƒe wotsɔ bubuwo ɖoe si amesiwo menye nunɔlawo o ɖu ŋuti. Yesu nya nudzɔdzɔ si tututu wòle be wòazã, eye ɖikeke mele eme o be eƒe nyasela siwo nye Yudatɔwo la nya nu tso eŋu nyuie.—Mateo 12:1-8.\n21 Nufiala Gãe Yesu nye vavã! Le nyateƒe me la, alesi wòte ŋu ɖea nyateƒenya veviwo me le mɔ si gɔme nya sena na eƒe nyaselawo nu wɔ nuku na mí ale gbegbe. Gake aleke míate ŋu asrɔ̃e le míaƒe nufiafia me? Míadzro esia me le nyati si kplɔe ɖo me.\n^ mm. 2 Kpɔɖeŋu siwo Yesu zã le hamehame, wo dometɔ aɖewoe nye nuwo tsɔtsɔ asɔ kple wo nɔewo ƒe mɔnu vovovowo, kple kpɔɖeŋunyawo. Eŋkɔ ɖi le lododo, si gɔme woɖe be “nyakpakpa si wogblɔ kpokploe tsɔ ɖe agbenyuinɔnɔ alo gbɔgbɔ me nyateƒenya aɖe fia,” siwo me wòƒoa nu le zi geɖe ta.\n^ mm. 15 Yerusalem le kɔkɔƒe wu Yerixo. Eyata ne ame aɖe le mɔ zɔm ‘tso Yerusalem yina Yerixo’ la, mɔzɔlaa anɔ ‘abu ɖim.’\n• Nukatae Yesu zã kpɔɖeŋuwo le nufiafia me?\n• Kpɔɖeŋu kawoe ɖee fia be Yesu zã kpɔɖeŋu siwo gɔme eƒe ƒe alafa gbãtɔ me nyaselawo ate ŋu ase bɔbɔe?\n• Aleke Yesu zã nuwɔwɔwo ŋuti sidzedze si le esi la nyuie le eƒe kpɔɖeŋuwo me?\n• Mɔ kawo nue Yesu zã nudzɔdzɔ siwo ŋu eƒe nyaselawo nya nu tsoe le?\nYesu gblɔ kluvi aɖe si gbe fe sue aɖe si wonyi le eŋu la tsɔtsɔ ake kple vifofo aɖe si tsɔ ke viaŋutsu si gblẽ eƒe domenyinu dome la ŋutinya\nNufiame kae le Samariatɔ havilɔ̃la ŋuti lo si Yesu do me?\nÐe alẽwo nya wo kplɔla ƒe gbe nyateƒea?\nƉoe Ɖe Amewo Ɖoe Ɖe Amewo “Ne Menye To Lododowo Me O La, Megblɔa Nya Aɖeke Na Wo O”\nw02 9/1 axa 13-18\nAfikae Aƒelikawo Katã Yi?\nAƒelika Nyuiwo Nye Kpeɖeŋutɔ Nyuiwo\n“Ame Aɖeke Meƒo Nu Ale, Abe Alesi Amesia Ƒo Nui Ene Kpɔ O”\nSrɔ̃ Nufiala Gã La\n“Nyematrɔ Naneke O!”\nAleke Wòle Be Míabu Dodokpɔwoe?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 2002\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA September 2002\nGBETAKPƆXƆ—TATA SI MÍESRƆ̃NA September 2002